text:
Niyakholelwa Yini EThestamenteni Lelidzala?
Yebo bayakholelwa. BoFakazi BaJehova bakholelwa kutsi lonkhe liBhayibheli ‘liphefumulelwe nguNkulunkulu, lilungele kufundzisa.’ (2 Thimothi 3:16) LemiBhalo ihlanganisa tincenye letimbili, letivame kubitwa ngekutsi liThestamente Lelidzala neliThestamente Lelisha. BoFakazi BaJehova bona babita letincenye teliBhayibheli ngekutsi yimiBhalo yesiHebheru nemiBhalo YemaKhristu YesiGriki. Ngekwenta njalo, sibalekela kwendlulisela umcondvo wekutsi letinye tincenye teliBhayibheli setiphelelwe sikhatsi nobe atisasebenti.
Kungani kudzingeka kutsi emaKhristu asebentise liThestamente Lelidzala naLelisha?
Aphefumulelwe nguNkulunkulu, umphostoli Pawula labengumKhristu wabhala: “Konkhe kwasendvulo lokusemBhalweni kwabhalelwa kufundzisa tsine.” (Roma 15:4) Ngesizatfu saloko, kunekwatiswa lokungasisita lokutfolakala emiBhalweni yesiHebheru. Lokunye lesisita ngako kutsi isiniketa umlandvo lolusito neseluleko lesisebentako.
Umlandvo lolusito. ImiBhalo yesiHebheru inekwatiswa lokubanti lokumayelana nekudalwa kwetintfo kanye nekuwela kwebantfu esonweni. Ngaphandle kwalokwatiswa, besingeke sititfole timphendvulo letenetisako temibuto lenjengekutsi: Savelaphi? Kungani bantfu bafa? (Genesisi 2:7, 17) Ngetulu kwaloko, imiBhalo yesiHebheru isitjela ngendlela Jehova Nkulunkulu lasebentelana ngayo nebantfu lebebajabula futsi lebebahlangabetana netinkinga letifana netetfu.
—Jakobe 5:17.
Seluleko lesisebentako. Taga kanye neMshumayeli, lokutincwadzi teliBhayibheli letiyincenye yemiBhalo yesiHebheru, tineseluleko lesihlakaniphile lesingaphelelwa sikhatsi mayelana nendlela yekuphila. Tisiniketa seluleko lesimayelana nekutsi singakujabulela njani kuphila kwemndeni (Taga 15:17), kutsi singaba kanjani nembono lolingene ngemsebenti (Taga 10:4; Umshumayeli 4:6), kanye nekutsi bantfu labasha bangakusebentisa njani kuphila kwabo ngendlela leletsa injabulo (Umshumayeli 11:9–12:1).
Ngetulu kwaloko, singazuza ngekufundza uMtsetfo waMosi lotfolakala ku-Torah (lokutincwadzi teliBhayibheli tekucala letisihlanu). Nanobe emaKhristu angakabopheki kutsi agcine uMtsetfo waMosi, unetimiso letibalulekile letingasisita siphile imphilo lejabulisako.


c: text/html

text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
4 Kwatsi lapho boPhetro naJohane basakhuluma, kweta baphristi labakhulu, indvuna yelithempeli kanye nebaSadusi.
2 Bebacansukile ngobe labaphostoli bebafundzisa bantfu futsi bakhuluma ngalokucacile ngekuvuswa kwaJesu ekufeni;
3 bababamba, babavalela ejele kwadzimate kwaba lilanga lelilandzelako, ngobe besekuvele kuhlwile.
4 Linyenti lalabo lebebabalalele lakholwa, futsi emadvodza andza aba linani lelingaba tinkhulungwane letisihlanu.
5 Ngakusasa, kwahlangana baholi, emadvodza lamadzala, netati temtsetfo eJerusalema
6 (kwakukhona na-Anasi umphristi lomkhulu, Khayafase, Johane, Alekzanda, netihlobo letinyenti temphristi lomkhulu),
7 baletsa boPhetro naJohane embikwabo bababuta batsi: “Niwatsetsephi emandla ekwenta loku, futsi nikwente egameni labani?”
8 Agcwele umoya longcwele, Phetro watsi kubo:
“Baholi nani madvodza lamadzala,
9 lamuhla nifuna sinitjele ngalesento lesihle lesentiwe kulendvodza lebeyikhubatekile, nekutsi iphile njani.
10 Nine nabo bonkhe bantfu baka-Israyeli kufanele nati kutsi lendvodza leseyime lapha embikwenu iphiliswe ngelibito laJesu Khristu waseNazaretha, loyo lenambetsela, kodvwa Nkulunkulu wamvusa ekufeni.
11 LoJesu ‘ulitje nine bakhi lenalibukela phansi, kodvwa leseligucuke laba litje lekusimisa.’
12 Ngetulu kwaloko, insindziso ngeke ite ngalomunye umuntfu, ngobe kute lelinye libito ngephansi kwelizulu lelinikwe bantfu, nalabangasindziswa ngalo.”
13 Ngako bamangala nabeva indlela boPhetro naJohane lebebakhuluma ngesibindzi ngayo, nanababona kutsi abakafundzi lokuyaphi nekutsi babantfukatana nje. Babese bayabona kutsi laba bebahamba naJesu.
14 Nababona lendvodza lebeyiphilisiwe ime nabo, kute labakusho.
15 Babatjela kutsi abaphumele ngephandle kwaleNkantolo YemaJuda, base bakhuluma bodvwa,
16 batsi: “Sitakwenta njani ngalamadvodza? Ngobe ecinisweni ente simangaliso lesikhulu nalesesatiwa ngibo bonkhe bantfu baseJerusalema, futsi natsi ngeke sikuphike loko.
17 Kodvwa kuze lendzaba ingasakateki, asiwesabiseni lamadvodza siwatjele kutsi angaphindzi akhulume ngaleligama.”
18 Ngako bababita, babayala kutsi bangakhulumi lutfo futsi bangafundzisi ngeligama laJesu kunobe nguyiphi indzawo.
19 Kodvwa boPhetro naJohane baphendvula batsi: “Yehlulelani nine kutsi kulungile yini emehlweni aNkulunkulu kutsi silalele nine kunekutsi silalele Yena.
20 Kodvwa tsine ngeke siyekele kukhuluma ngetintfo lesitibonile nalesitivile.”
21 Baphindze babesabisa base bayabakhulula, ngobe bekute sizatfu sekubajezisa, nangenca yekutsi bonkhe bantfu bebadvumisa Nkulunkulu ngaloko lobekwentekile.
22 Lendvodza lebeyiphiliswe ngalokusimangaliso beyineminyaka lengetulu kwemashumi lamane budzala.
23 Ngemuva kwekukhululwa, bahamba baya kubazalwane babacocela loko baphristi labakhulu nemadvodza lamadzala lebebakushito kubo.
24 Nabeva loku, bathantaza ngebunye kuNkulunkulu batsi:
“Nkhosi Lephakeme, Wena lowadala lizulu, umhlaba, lwandle, nako konkhe lokukuko,
25 nalowakhuluma ngakhokho wetfu Davide inceku yakho, usebentisa umoya longcwele, watsi: ‘Kungani tive titfukutsele, nebantfu bazindla ngetintfo letingekho?
26 Emakhosi emhlaba atilungiselele kantsi nebabusi bahlangene ndzawonye kute bamelane naJehova kanye nalogcotjiwe wakhe.’
27 Ecinisweni, Herodi, Phontiyuse Pilatu, bantfu betive kanye nebantfu baka-Israyeli bahlangana ndzawonye kulelidolobha bamelana naJesu, inceku yakho lengcwele, leyo lowayigcoba,
28 kuze bente loko lowakubiketela. Loku wakwenta ngemandla akho nangekuvumelana nenjongo yakho.
29 Manje Jehova, naka kusonga kwabo, futsi wente tinceku takho tichubeke tikhuluma livi lakho ngesibindzi,
30 uchubeke welula nesandla sakho kuze uphilise, futsi wente tibonakaliso netimangaliso ngelibito laJesu, inceku yakho lengcwele.”
31 Nabacedza kuncusa, indzawo lebebahlangene kuyo yanyakatiswa, bonkhe bagcwala umoya longcwele, bakhuluma livi laNkulunkulu ngesibindzi.
32 Ngetulu kwaloko, bonkhe labakholwa baba nenhlitiyo yinye, nemcondvo munye, futsi kute ngisho namunye labegovuka netintfo takhe, kodvwa bebabelana loko labanako.
33 Ngemandla lamakhulu, baphostoli bachubeka bafakaza ngekuvuka kweNkhosi Jesu, futsi babusiswa kakhulu ngemusa waNkulunkulu.
34 Ecinisweni kute ngisho namunye kubo lobekaswele, ngobe bonkhe lebebanemasimu nobe tindlu bebatitsengisa bese baletsa lemali labayitfolile,
35 bayinike baphostoli. Bonkhe bebehlukaniselwa, kuye ngetidzingo temuntfu ngamunye.
36 Josefa, baphostoli lebebambita ngekutsi nguBhanabasi, lokusho kutsi lokhutsata labanye, labengumLevi futsi awekutalwa eSiphrosi,
37 abenemhlaba, futsi wawutsengisa waletsa lemali kubaphostoli.
Tfumela
Tfumela
I-NEW WORLD TRANSLATION OF THE HOLY SCRIPTURES
Imisebenti 4
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Vele Bangaphindze Baphile Yini Bantfu Labafile?
Ungatsi . . .
yebo?
chake?
mhlawumbe?
LOKO LOKUSHIWO LIBHAYIBHELI
“Bonkhe bantfu . . . bayawuvuka ekufeni.”—Imisebenti 24:15.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letintsatfu:
Nkulunkulu unguMsunguli wekuphila. LiBhayibheli libita Nkulunkulu Jehova ngekutsi ‘ungumtfombo wekuphila.’ (Tihlabelelo 36:9; Imisebenti 17:24, 25) Akungabateki kutsi lona lowadala konkhe lokuphilako angakhona kuvusa umuntfu lofile.
Nkulunkulu wabavusa bantfu labafile esikhatsini lesendlulile. LiBhayibheli lisitjela ngebantfu labasiphohlongo labavuswa, labebafaka ekhatsi bantfwana, labadzala, besilisa kanye nebesifazane. Labanye babo bebanesikhashana bafile kodvwa lomunye besekwendlule emalanga lamane afile.—Johane 11:39-44.
Nkulunkulu ufisa kuphindze abavuse bantfu labafile. Jehova uyakwenyanya kufa; kusitsa kuye. (1 Khorinte 15:26) ‘Ufisa’ kusincoba lesitsa, akucedze kufa ngekutsi avuse labafile. Ulangatelela kuvusa bantfu labasenkhumbulweni yakhe nekuphindze ababone baphila emhlabeni.—Jobe 14:14, 15.
LONGAKUTFOLA NAWUKHOLELWA EKUVUSWENI KWALABAFILE
Yindvudvuto nawufelwa ngumuntfu losondzelene naye.—2 Khorinte 1:3, 4.
Kukhululeka ekwesabeni kufa.—Hebheru 2:15.
Litsemba sibili lekuphindze ube nebantfu losondzelene nabo lasebafa.—Johane 5:28, 29.
UMBUTO LONGATIBUTA WONA
Kwentiwa yini kutsi siguge siphindze sife?
LiBhayibheli liyawuphendvula loyo mbuto ku-GENESISI 3:17-19 naku-ROMA 5:12.
Fundza Kabanti
TINDZABA LETIMNANDZI LETIVELA KUNKULUNKULU
Likhona Yini Litsemba Ngebantfu Labafile?
Kwentekani kitsi nasifa? Sitawuphindze sibabone yini lesisondzelene nabo labafa?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
3 Ngendlela lefanako, nine bafati titfobeni emadvodzeni enu, kuze kutsi nangabe lamanye kuwo angalilaleli livi, azuzwe ngaphandle kwemavi ngekutiphatsa kwebafati bawo,
2 ngenca yekutsi atibonele wona kutiphatsa kwenu lokumsulwa nenhlonipho yenu lenkhulu.
3 Kutihlobisa kwenu akungabi kwangaphandle—njengemichino, kufaka imihlobiso yeligolide, nobe timphahla—
4 kodvwa akube nguloko lokusenhlitiyweni, kutihlobisa lokungonakali kwemoya wekuthula nalomuhle, lobaluleke kakhulu emehlweni aNkulunkulu.
5 Ngobe bebatihlobisa ngaleyondlela bafati labangcwele basendvulo lebebetsembele kuNkulunkulu, batitfoba emadvodzeni abo,
6 njengobe naSara abemlalela Abrahama, ambita atsi “nkhosi.” Nani senibantfwana bakhe, yingci nje nanichubeka nenta lokuhle, futsi ningancotjwa kwesaba.
7 Ngendlela lefanako, nani madvodza chubekani nihlala nabo ngekubati. Nibahloniphe njengesitja lesibutsakatsaka kakhudlwana, umuntfu lomsikati, njengobe nitindlalifa kanye nabo temusa waNkulunkulu loletsa kuphila, kuze imithantazo yenu ingavimbeki.
8 Kwekugcina, nonkhe cabangani ngekuvumelana, nivelane, nitsandzane njengebazalwane, nibe nesihawu, futsi nitfobeke.
9 Ningaphindziseli lokubi ngalokubi, nobe kwetfukwa ngekwetfuka. Esikhundleni saloko busisani, ngobe nabitelwa kulendlela yekuphila kute nitfole sibusiso.
10 Ngako “nobe ngubani lotsandza kuphila nalofuna kuba nemalanga lamahle, kufanele abambe lulwimi lwakhe kulokubi, netindzebe takhe ekukhohliseni.
11 Akashiye lokubi, ente lokuhle, afune kuthula futsi akulondvolote.
12 Ngobe emehlo aJehova akulabalungile, netindlebe takhe tisekuncuseni kwabo; kodvwa buso baJehova bumelene nalabo labenta lokubi.”
13 Ngubani lotanilimata nangabe nikhutsalela kwenta lokuhle?
14 Ngisho nobe kungenteka nihlushwe ngenca yekulunga, niyajabula. Kepha-ke ningakwesabi loko labakwesabako, futsi ningaphatamiseki.
15 Kunaloko ngcwelisani Khristu njengeNkhosi etinhlitiyweni tenu, nihlale nikulungele kutiphendvulela embikwabo bonkhe labafuna kwati sizatfu selitsemba lenu, kodvwa nente njalo ngemoya lomuhle nangenhlonipho lenkhulu.
16 Londvolotani nembeza lomuhle, kuze kutsi kunobe yini labanikhuluma kabi kuyo, bahlazeke ngenca yekutiphatsa kwenu lokuhle njengebalandzeli baKhristu.
17 Kuncono kuhlupheka ngobe nenta lokuhle nangabe loko kuyintsandvo yaNkulunkulu, kunekuhlupheka ngobe nenta lokubi.
18 Ngisho naKhristu wafa kwaba kanye kuphela ngenca yetono, umuntfu lolungile wafela labangakalungi, kuze aniyise kuNkulunkulu. Wabulawa ayinyama, kodvwa wavuswa angumoya.
19 Nakakulesimo, wahamba wayewushumayela emimoyeni lebeyiboshiwe,
20 lebeyingalaleli ngesikhatsi Nkulunkulu alindze ngekubeketela emalangeni aNowa, ngalesikhatsi kwakhiwa umkhumbi lokwatsi ngawo bantfu labambalwa, lokuyimiphefumulo lesiphohlongo, bahamba ngekuphepha etikwemanti.
21 Lubhabhatiso loluhlobene naloku seluyanisindzisa (hhayi ngekususwa kwekungcola kwenyama, kodvwa ngekucela nembeza lomuhle kuNkulunkulu,) ngekuvuswa kwaJesu Khristu.
22 Ungesekudla saNkulunkulu ngobe waya ezulwini, futsi tingilosi, emagunya nemandla ato, kwabekwa ngephansi kwakhe.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Phetro 3
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
LINGISA KUKHOLWA KWABO | ENOKI
“Abemjabulisile Nkulunkulu”
ENOKI waphila sikhatsi lesidze kakhulu. Kungaba matima kitsi kutsi sikukholelwe loko, kodvwa lendvodza yaphila iminyaka lengu-365 lokuyiminyaka letfolakala ngekuphindza iminyaka lesiyiphilako kangu-4! Ngesikhatsi sa-Enoki, lesi bekungasiso sikhatsi lesidze kakhulu. Eminyakeni lengetulu kwetinkhulungwane letisihlanu leyendlulile, bantfu bebaphila sikhatsi lesidze kakhulu kwendlula iminyaka lesiyiphilako lamuhla. Umuntfu wekucala Adamu abesaphile iminyaka lengetulu kwa-600 nakutalwa Enoki, futsi ngemuva kwaloko waphindze waphila leminye iminyaka lengemakhulu lamatsatfu. Labanye esitukulwaneni sa-Adamu baphila sikhatsi lesidze kunaleso. Ngako nakaneminyaka lengu-365 Enoki abesolo angumcemane ayindvodza lebeyisengaphila iminyaka leminyenti. Nome kunjalo akazange.
Enoki abesengotini yekufa. Asewumbone ngemehlo engcondvo abaleka, ingesuki engcondvweni yakhe lentfo leyentiwe bantfu nakabatjela umlayeto lovela kuNkulunkulu. Bebatfukutsele bagane lunwabu. Labantfu bebamtondza mbamba. Bebangafuni kuva umlayeto wakhe futsi bebamenyanya Nkulunkulu wakhe labemtfumile. Bebangeke bakhone kuhlasela Jehova Nkulunkulu wa-Enoki kodvwa bebangakhona kumhlasela Enoki! Kungenteka Enoki abetibuta kutsi uyophindze awubone yini umndeni wakhe. Kungenteka abecabanga ngemkakhe nome ngemadvodzakati akhe, indvodzana yakhe Methusela nobe ngemtukulu wakhe Lameki. (Genesisi 5:21, 23, 25) Bekutawugcina kwentekeni vele?
Enoki akukhulunywa ngaye kakhulu eBhayibhelini, mitsatfu nje kuphela imibhalo lekhuluma ngaye. (Genesisi 5:21-24; Hebheru 11:5; Juda 14, 15) Nobe kunjalo, lamavesi asiniketa imininingwane leyenele lesenta siyati kahle lendvodza lenekukholwa lokucinile. Wena ungumuntfu lonakekela umndeni yini? Uke wakutfola kumatima yini kumelela intfo lowati kahle kutsi ilungile? Nangabe kunjalo, kunyenti longakufundza ngekukholwa kwa-Enoki.
“ENOKI WACHUBEKA AHAMBA NANKULUNKULU WELICINISO”
Ngesikhatsi sa-Enoki, bantfu bebatiphatsa kabi. Besebasitukulwane sesikhombisa kusukela ku-Adamu. Ecinisweni, bantfu bebasasondzele kakhulu emphilweni lephelele leyake yaphilwa bo-Adamu na-Eva. Nguloko lobekwenta bantfu baphile sikhatsi lesidze. Nobe kunjalo, bebatiphatsa kabi futsi bete buhlobo lobuhle naNkulunkulu. Budlova besekuyintfo levamile. Lomkhuba lomubi wacala esitukulwaneni sesibili ngesikhatsi Khayini abulala Abela umnakabo. Lomunye lobekayintalelwane yaKhayini abetigcabha ngekutsi usidlova futsi utiphindziselela kakhulu kwendlula Khayini! Nasekuphila situkulwane sesitsatfu kwavela lolunye luhlobo lwebubi. Bantfu bebalisebentisa kabi ligama laJehova. Bebalisebentisela kumhlambalata nekumedzelela, hhayi ngendlela leyemukelekile yekumkhonta.
Kungenteka loluhlobo lwekukhonta lolukhohlakele beseluvamile ngesikhatsi sa-Enoki. Njengobe Enoki akhula besekudzingeka kutsi ente sincumo. Abetawenta loko lokwentiwa bantfu labanyenti bangesikhatsi sakhe yini? Noma bekatawufuna Jehova Nkulunkulu weliciniso lowadala emazulu nemhlaba? Kungenteka watsintseka kakhulu nakafundza nga-Abela lowafela kukholwa kwakhe ngenca yekutsi abekhonta Jehova ngendlela leyamjabulisa. Enoki wakhetsa kumlingisa. Genesisi 5:22, utsi: “Enoki wachubeka ahamba naNkulunkulu weliciniso.” (catsanisa ne-NW) Lamavi aveta kutsi Enoki bekamtsandza Nkulunkulu ngisho nome abephila eveni lelingamtsandzi Nkulunkulu. Enoki ungumuntfu wekucala liBhayibheli lelimchaza ngalendlela.
Lona lelivesi liphindze litsi Enoki wachubeka ahamba naJehova ngisho nangemuva kwekutala indvodzana yakhe Methusela. Ngako Enoki abesavele anemndeni nakaneminyaka lengu-65 budzala. Abenemfati kodvwa ligama lakhe alishiwo eBhayibhelini, futsi ‘anemadvodzana nemadvodzakati,’ nawo lokungakhulunywa ngawo kutsi abemangakhi. Nangabe indvodza ifuna kuhamba naNkulunkulu ibe inakekela umndeni wayo, kufanele yetame kuwunakekela ngendlela yaNkulunkulu. Enoki bekati kutsi Jehova abelindzele kutsi etsembeke kumkakhe. (Genesisi 2:24) Asingabati kutsi wenta konkhe lokusemandleni akhe kute afundzise bantfwana bakhe ngaNkulunkulu Jehova. Loko kwaba namuphi umphumela?
LiBhayibheli alisitjeli lokunyenti kuloku. Alisho lutfo mayelana nekukholwa kwendvodzana yakhe Methusela, lokunguyona leyaphila sikhatsi lesidze kakhulu emlandvweni weliBhayibheli yaze yafa ngemnyaka waZamcolo. Methusela watala indvodzana wayetsa watsi nguLameki. Lameki waphila namkhulu wakhe Enoki sikhatsi lesingaba yiminyaka lengetulu kwelikhulu. Lameki wakhula anekukholwa lokucinile. Jehova wamphefumulela kutsi aphrofethe ngaNowa indvodzana yakhe, futsi leso siphrofetho safezeka ngemuva kwaZamcolo. Njengakhokho wakhe Enoki, Nowa kutsiwa naye wahamba naNkulunkulu. Nowa abengamati Enoki. Kodvwa Enoki wamshiyela sibonelo lesihle. Kungenteka Nowa wafundza ngalesibonelo sa-Enoki kuyise Lameki noma kumkhulu wakhe Methusela noma mhlawumbe kuJaredi labengubabe wa-Enoki lowafa ngesikhatsi Nowa asaneminyaka lengu-366 budzala.
Cabanga ngemehluko lobewukhona emkhatsini wa-Enoki na-Adamu. Ngisho nobe Adamu abephelele wona kuJehova, ngako washiyela situkulwane sakhe sibonelo lesibi sekuvukela futsi wasiletsela kuhlupheka. Ngakulolunye luhlangotsi, Enoki abengakapheleli kodvwa wahamba naNkulunkulu washiyela situkulwane sakhe sibonelo lesihle sekukholwa. Adamu wafa ngesikhatsi Enoki asaneminyaka lengu-308 budzala. Umndeni wa-Adamu wamlilela yini nakafa njengobe abekhombise kuba ngukhokho loligovu? Asati. Kepha lesikwatiko kutsi “Enoki wachubeka ahamba naNkulunkulu weliciniso.”
Nangabe ungumuntfu lonakekela umndeni, cabanga ngetifundvo longatitfola esibonelweni sa-Enoki sekukholwa. Kona kubalulekile kondla umndeni wakho ngetintfo lotidzingako ekuphileni, kodvwa kute lokubaluleke kwendlula kuwusita kutsi ube nebuhlobo lobuhle naNkulunkulu. (1 Thimothi 5:8) Loko ungakwenta ngemavi nangetento. Nawe ungakhona kubekela umndeni wakho sibonelo lesihle nangabe uhamba naNkulunkulu futsi uphila ngetimiso takhe letiphefumulelwe.
ENOKI WAPHROFETHA NGABO
Kungenteka Enoki wativa ayedvwa njengobe abengumuntfu lonekukholwa eveni lelite kukholwa. Nkulunkulu wakhe Jehova wakubona yini loko kuye? Yebo wakubona. Ngalelinye lilanga, Jehova wakhuluma nalenceku yakhe leyetsembekile. Nkulunkulu waniketa Enoki umlayeto lobekufanele awutjele bantfu labephila nabo. Nkulunkulu wabese wenta Enoki waba ngumphrofethi. Kwaba nguye umphrofethi wekucala umlayeto wakhe lowembulwa eBhayibhelini. Loko sikwati ngobe ngemuva kwemakhulu eminyaka Juda umnakabo Jesu, waphefumulelwa kutsi abhale siphrofetho sa-Enoki. *
Besitsini siphrofetho sa-Enoki? Besitsi: “Bukani, Jehova weta nemashumi etinkhulungwane etingilosi takhe letingcwele, kuze abehlulele bonkhe, alahle bonkhe labangamhloniphi ngenca yetento tabo letimbi labatentile, nangetintfo letetfusako toni letingamhloniphi letitikhulume ngalokumelene naye.” (Juda 14, 15) Intfo yekucala lokungenteka uyinakile, kutsi Enoki wakhuluma shengatsi Nkulunkulu sewuvele utentile letintfo letishiwo ngulesiphrofetho. Nalabanye baphrofethi labalandzela nabo bamlingisa. Lokubalulekile kutsi: Lomphrofethi ukhuluma ngetintfo letitawenteka mbamba, kube shengatsi tintfo lesetivele tentekile!
Bekunjani ku-Enoki kumemetela lomlayeto ngekuwushumayela kubantfu labebawulalela? Naka kutsi lomlayeto bewunemandla kanganani
Kukholwa kwa-Enoki kusenta sitibute kutsi sinembono waNkulunkulu yini ngalelive lesiphila kulo. Lesehlulelo Enoki lasimemetela ngesibindzi sisasebenta nalamuhla, njengobe nje besisebenta nangesikhatsi sakhe. Ngekuvumelana nesecwayiso sa-Enoki, Jehova waletsa Zamcolo lomkhulu kulelive lebelikhohlakele langesikhatsi saNowa. Kuyoba njalo nangembhubhiso lenkhulu letako. (Matewu 24:38, 39; 2 Phetro 2:4-6) Nalamuhla, Nkulunkulu netingilosi takhe letingcwele bakulungele kuletsa sehlulelo sekulunga kulelive lelingamhloniphi Nkulunkulu. Ngamunye wetfu kufanele ahlale asikhumbula lesicwayiso futsi asitjele nalabanye. Emalunga emndeni nebangani betfu bangase basiphikise futsi ngaletinye tikhatsi singahle sitive sisodvwa. Jehova angeke aze atilahle tinceku takhe letetsembekile, njengobe nje angazange amlahle Enoki.
“WATSATFWA KUZE ANGAKUBONI KUFA”
Enoki waphetselaphi? Ngandlela tsite kufa kwakhe bekuyintfo lengakavami nalesimangaliso kwendlula kuphila kwakhe. Lendzaba lekuGenesisi imane nje itsi: “Enoki wachubeka ahamba naNkulunkulu weliciniso. Wase uyanyamalala ngobe Nkulunkulu abesamtsatsile.” (Genesisi 5:24, NW) Nkulunkulu wamtsatsa ngamuphi umcondvo? Kamuva umphostoli Pawula wachaza watsi: “Ngekukholwa, Enoki watsatfwa kuze angakuboni kufa, futsi akatfolakalanga ndzawo ngobe Nkulunkulu wamtsatsa; kodvwa ngesikhatsi asengakatsatfwa, kwafakazwa ngaye kutsi abemjabulisile Nkulunkulu.” (Hebheru 11:5) Umphostoli Pawula abesho kutsini ngalamavi latsi “watsatfwa kuze angakuboni kufa”? Lamanye emahumusho eliBhayibheli atsi Nkulunkulu watsatsa Enoki wamyisa ezulwini. Kodvwa intfo lenjalo ayizange yenteke. LiBhayibheli likhombisa kutsi kwaba nguJesu Khristu umuntfu wekucala lowavuselwa ezulwini.
Pho-ke Enoki “watsatfwa kuze angakuboni kufa” ngamuphi umcondvo? Jehova wakutsatsa kuphila kwa-Enoki amvikela ebuhlungwini labetabuva nakabulawa. Kodvwa kwekucala, Enoki abetfole ‘bufakazi bekutsi abemjabulisile Nkulunkulu.’ Kwenteka njani loko? Ngaphambi nje kwekutsi afe, kungenteka Enoki abebone umbono lovela kuNkulunkulu lobewumkhombisa umhlaba sewulipharadisi. Ngemuva kwekubona loluphawu lolukhombisa kutsi Nkulunkulu uyamemukela, Enoki wabese uyafa. Abhala nga-Enoki nangalamanye emadvodza nebesifazane labetsembekile, umphostoli Pawula watsi: “Bonkhe laba bafa banekukholwa.” (Hebheru 11:13) Kungenteka titsa ta-Enoki tasifuna sidvumbu sakhe kodvwa atizange tisitfole ngobe kungenteka Jehova abesifihlile ngobe angafuni kutsi basone noma basisebentisele kutfutfukisa kukhonta kwemanga. *
Sicabanga ngalombhalo, asesitame kuyibona ngeliso lengcondvo indlela lokungenteka Enoki wafa ngayo. Asewucabange ngaloko lokungenteka kwenteka, ukhumbule kutsi nguloko kuphela lobekungenteka. Enoki abebaleka futsi kungenteka kutsi abesakhatsele. Titsa takhe beti la emvakwakhe futsi titfukutsele tigane lunwabu ngenca yemlayeto wakhe wekwahlulelwa. Enoki watfola indzawana yekubhaca kute atsi kuphumula kancane, kodvwa bekati kutsi angeke abaleke lokuyaphi. Abebona kutsi kufa besekusondzele. Asatiphumulele, wathantaza kuNkulunkulu wakhe. Kwatsi kusenjalo, wehlelwa kuthula lokusimangaliso. Wabona umbono wendzawo lenhle, wase utibona asalapho.
Asewucabange nje ngalombono lawubona lobewumbonisa live lelehluke kakhulu kulelo yena labelati. Kuye belilihle kakhulu lifanana nensimu yase-Edeni, kepha umehluko nje kutsi bekute emakherubi labeyigadzile kute bantfu bangangeni kuyo. Beyigcwele emadvodza kanye nebesifazane labebanemphilo lenhle futsi bayimicemane. Bonkhe bebanekuthula lokukhulu. Bekute nje lokukhombisa kutsi kunenzondo noma kuhlukunyetwa ngenca yenkholo, lokuyintfo Enoki labeyati kahle. Kantsi yena Enoki bekativela nje kutsi Jehova uyamtsandza futsi uyamemukela. Abeciniseka nekutsi lendzawo layibonako ngiyo vele indzawo lokufanele abekuyo futsi wativa asekhaya. Njengobe kancane kancane ativa akhululekile, Enoki walala butfongo lobukhulu nalobumnandzi lobute emaphupho.
Enoki watilalela lapho kuze kube ngulamuhla, wafa, kepha Jehova Nkulunkulu uyamkhumbula. Njengobe Jesu etsembisa, kutawufika lilanga lokuyawutsi ngalo bonkhe labo Nkulunkulu labakhumbulako beve livi laKhristu futsi baphume emathuneni. Batawutsi nabavula emehlo babone buhle belive lelisha lelinekuthula.
Wena ungatsandza yini kuba khona endzaweni lenjalo? Cabanga nje ngenjabulo letawuba khona nasibonana na-Enoki. Cabanga ngetintfo letijabulisako lesitawutifundza kuye! Angasichazela nekutsi loko tsine lebesikucabanga mayelana nendlela kuphila kwakhe lokwaphela ngayo kuliciniso yini noma cha. Kodvwa kukhona lesidzinga kukufundza kuye ngisho nanyalo. Ngemuva kwekutsi asakhulume nga-Enoki, Pawula wachubeka watsi: “Ngaphandle kwekukholwa ngeke kwenteke kutsi umuntfu amjabulise Nkulunkulu.” (Hebheru 11:6) Lesi sizatfu lesinemandla sekulingisa Enoki, indvodza lenekukholwa nesibindzi!
^ sig. 14 Letinye tati teliBhayibheli titsi Juda wacaphuna inganekwane eNcwadzini Ya-Enoki, kodvwa leyo yincwadzi lengatiwa kutsi ibuyaphi futsi lengemanga lekutsiwa ya-Enoki. Lencwadzi kutsiwa icuketse imininingwane lenembile lemayelana nesiphrofetho sa-Enoki, kepha umtfombo wayo awusatfolakali
^ sig. 20 Ngendlela lefanako, Nkulunkulu waciniseka kutsi sidvumbu saMosi nesaJesu atitfolakali melula kute tingasetjentiswa kabi.


text:
SICONGOSEKULINDZA No. 5 2016 | Ungayitfolaphi Indvudvuto?
Sonkhe siyayidzinga indvudvuto ikakhulukati ngetikhatsi letimatima. Lomagazini uchaza kutsi singayitfolaphi indvudvuto nasinetinkinga noma nasibhekene netimo letimatima.
SIHLOKO LESINGUMGOGODLA
Sonkhe Siyayidzinga Indvudvuto
Singayitfola kuphi indvudvuto nasibhekene nelusizi lwekushonelwa,sinetinkinga letinkhulu temphilo, emshadweni noma emsebentini?
SIHLOKO LESINGUMGOGODLA
Indlela Nkulunkulu Labadvudvuta Ngayo Bantfu
Tintfo letine letingasita bantfu labacindzetelekile.
SIHLOKO LESINGUMGOGODLA
Kutfola Indvudvuto Ngetikhatsi Letimatima
Bantfu balutfole njani lusito labebaludzinga kakhulu?
LINGISA KUKHOLWA KWABO
‘Imphi NgeyaJehova’
Yini leyasita Davide kutsi abulale Goliyathi? Yini tsine lesingayifundza kulendzaba yaDavide?
Indzaba YaDavide NaGoliyathi
—Iyinganekwane Yini?
Labanye bantfu labaphikisako bayangabata kutsi lendzaba iliciniso. Banato yini tizatfu taloko?
LIBHAYIBHELI LIYAKUGUCULA KUPHILA
Benginenhlitiyo Lembi Futsi Ngineludlame
Yini leyenta lesilwi saseMexico safuna kushintja buntfu baso?
Uyini Umbuso waNkulunkulu?
Bantfu banemibono lengafani mayelana neMbuso waNkulunkulu. Kodvwa yini lefundziswa liBhayibheli mayelana nawo? Imphendvulo yalombuto ingakumangalisa.


text:
SEHLUKO 6
Siya Kuphi Nasifa?
1-3. Ngumiphi imibuto bantfu labatibuta yona ngekufa futsi letinye tinkholo tiyiphendvula njani?
LIBHAYIBHELI lisetsembisa kutsi esikhatsini lesitako “kufa ngeke kusaba khona.” (Sembulo 21:4) KuSehluko 5, sifundze kutsi ngenhlawulo singakutfola kuphila lokuphakadze. Nanobe kunjalo, bantfu solo bayafa. (Umshumayeli 9:5) Lomunye umbuto lobalulekile lesitibuta wona ngulotsi: ‘Kwentekani kitsi nasifa?’
2 Imphendvulo yalowo mbuto ibalulekile ikakhulukati nasifelwe. Singase sitibute kutsi: ‘Uyephi? Uyasibona yini? Angasisita yini? Sitawuphindze simbone yini?’
3 Tinkholo tiyiphendvula ngetindlela letehlukehlukene lemibuto. Letinye tinkholo tifundzisa kutsi nawulungile utakuya ezulwini, kantsi nawenta tintfo letimbi utawushiswa esihogweni. Labanye batsi nasewufile uba ngumoya bese uphila netihlobo takho lesetashona. Labanye baphindze batsi nasewufile, futsi sewehlulelwe, utalwa kabusha ube ngulomunye umuntfu noma mhlawumbe ube silwane.
4. Ngumuphi umcondvo lofundziswa tinkholo ngekufa?
4 Tinkholo tifundzisa tintfo letingafani. Kepha cishe tonkhe tifundzisa umcondvo munye. Tifundzisa kutsi kunencenye lechubeka iphila kumuntfu nakafa. Kuliciniso yini loko?
SIYA KUPHI NASIFA?
5, 6. Kwentekani kitsi nasifa?
5 Jehova uyati kutsi kwentekani kitsi nasifa, futsi uyasifundzisa kutsi umuntfu nakafa kusuke sekuphelile ngaye. Loku kusho kutsi nawufile usuke ungaphili. Umuntfu nakafa imiva nemicabango yakhe akuchubeki kusebenta. * Nasesifile asiboni, asiva futsi asicabangi.
6 INkhosi Solomoni yabhala yatsi: “Labafile abati lutfo.” Labafile bete lutsandvo nobe inzondo futsi “kute kusebenta, nekucabanga, nelwati kanye nekuhlakanipha” ethuneni.—Fundza Umshumayeli 9:5, 6, 10.
LOKWASHIWO NGUJESU MAYELANA NEKUFA
7. Yini leyashiwo nguJesu mayelana nekufa?
7 Ngesikhatsi kufe umngani wakhe lomkhulu Lazaro, Jesu watjela bafundzi bakhe kutsi: “Umngani wetfu Lazaro ulele.” Jesu bekangasho kutsi Lazaro uphumulile. Wase uchubeka utsi: “Lazaro ufile.” (Johane 11:11-14) Jesu wafananisa kufa nebutfongo. Akazange atsi Lazaro usezulwini nobe unebakubo lasebafa. Akashongo nekutsi Lazaro bekahlushwa esihogweni nobe waphindze watalwa angulomunye umuntfu nobe silwane. Kodvwa abetsi kufana nekutsi Lazaro ukulobukhulu butfongo. Jesu waphindze wafananisa kufa nebutfongo, ngesikhatsi avusa indvodzakati yaJayiru nakatsi: “Akakafi kodvwa ulele.” (Lukha 8:52) Ukhona nalomunye umBhalo lofananisa kufa nebutfongo lobukhulu.—Tihlabelelo 13:3.
8. Sati ngani kutsi Nkulunkulu bekangakasidaleli kutsi sife?
8 Nkulunkulu abehlose kutsi bo-Adamu na-Eva begcine bafile yini? Cha. Jehova bekabadalele kutsi baphile kahle kuze kube phakadze. Jehova wadala bantfu baba nesifiso sekuphila phakadze. (Umshumayeli 3:11) Batali abafisi kubona bantfwababo baguga futsi bafa, naJehova utiva ngendlela lefanako ngatsi. Pho yini leyenta sife nangabe Nkulunkulu asidalela kutsi siphile phakadze?
YINI LEYENTA SIFE?
9. Sisho ngani kutsi umyalo Jehova labewunike bo-Adamu na-Eva bewukhombisa kutsi uyabacabangela?
9 Ensimini yase-Edeni, Jehova watsi ku-Adamu: “Ungadla ngekutsandza kwakho tonkhe titselo letilapha ensimini, kodvwa ungasidli sitselo sesihlahla sekwati lokulungile nalokungakalungi, ngobe mhlazana usidla uyakufa nekufa.” (Genesisi 2:9, 16, 17) Lomyalo locacile bekungasilukhuni kuwulalela, futsi Jehova bekanelilungelo lekutjela bo-Adamu na-Eva kutsi ngukuphi lokuhle nalokubi. Ngekulalela Jehova bebatawukhombisa kutsi bayalihlonipha ligunya lakhe. Bebatawuphindze bavete kutsi bayabonga ngako konkhe labekabentele kona.
10, 11. (a) Sathane wabadukisa njani bo-Adamu na-Eva? (b) Kushiwo ngani kutsi bo-Adamu na-Eva bona ngemabomu?
10 Kuyadzabukisa kutsi bo-Adamu na-Eva bakhetsa kungamlaleli Jehova. Sathane watsi ku-Eva: “Kodvwa ngempela Nkulunkulu ushito yini kutsi: ‘Ningadli nome ngusinye nje sitselo setihlahla letisensimini’?” Eva waphendvula watsi: “Singatidla titselo tetihlahla letisensimini, ngaphandle kwesitselo sesihlahla lesisekhatsi nensimi; Nkulunkulu utsite: ‘Ningasidli sitselo sesihlahla lesisekhatsi nensimi, ningasitsintsi nekusitsintsa, kuze ningafi.’”—Genesisi 3:1-3.
11 Sathane wase utsi: “Ningeke nife. Kepha Nkulunkulu uyati kutsi mhlazana nisidla, emehlo enu ayawuvuleka, bese nifanana naNkulunkulu nikwati lokuhle nalokubi.” (Genesisi 3:4-6) Sathane bekafuna Eva acabange kutsi angatikhetsela kutsi ngukuphi lokuhle nalokubi. Waphindze wacamba emanga ngekutsi yini lebeyitakwenteka nakangalaleli. Sathane watsi Eva ngeke afe futsi loku kwenta kutsi Eva asidle lesitselo wase unika nendvodza yakhe. Bo-Adamu na-Eva bebati kutsi Jehova bekatse bangasidli lesitselo. Ngekudla lesitselo, bakhetsa kungawulaleli lomyalo locacile nalokhombisa kutsi Jehova uyabacabangela. Bakhombisa nekutsi abamhloniphi Babe wabo losezulwini lonelutsandvo. Bawephula ngemabomu umyalo waNkulunkulu!
12. Yini leyenta kudvumate kangaka kungalaleli kwabo-Adamu na-Eva?
12 Kuyadvumata kutsi batali betfu bekucala bebangamedzelela ngalendlela uMdali wetfu! Bekungakuphatsa njani kutsi usebente kamatima ukhulisa bantfwabakho bese abasakulaleli bente lokuphambene nalobafundzise kona? Asingabati kutsi bekungakuvisa buhlungu kakhulu!
13. Bekasho kutsini Jehova nakatsi Adamu “uyawubuyela elutfulini”?
13 Ngekungalaleli kwabo, bo-Adamu na-Eva balahlekelwa litsemba lekuphila phakadze. Jehova watsi ku-Adamu: “Njengobe ulutfuli, uyawubuyela elutfulini.” (Fundza Genesisi 3:19.) Loko bekutawusho kutsi Adamu bekatawubuyela abelutfuli, kube shengatsi akazange sekabe khona. (Genesisi 2:7) Ngemuva kwekona, Adamu wafa futsi kwaphela ngaye.
14. Yini leyenta sife?
14 Kube bo-Adamu na-Eva bamlalela Nkulunkulu ngabe basaphila nalamuhla. Kepha ngesikhatsi bangamlaleli Nkulunkulu, bona futsi bagcine bafile. Sono sifana nesifo lesibi lesasitfola kubatali betfu bekucala. Sonkhe sitalwa sinesono, kungako-ke sifa. (Roma 5:12) Kodvwa leyo bekungasiyo injongo yaNkulunkulu ngebantfu. Nkulunkulu akazange sekafise kutsi bantfu bafe futsi liBhayibheli litsi kufa ‘kusitsa.’—1 Khorinte 15:26.
LICINISO LIYASIKHULULA
15. Kwati liciniso mayelana nalabafile kungasikhulula njani?
15 Liciniso ngekufa lisikhulula etimfundzisweni letinyenti letingemanga. LiBhayibheli lifundzisa kutsi labafile ababuva buhlungu. Ngeke sikhone kukhuluma nabo futsi nabo abakhoni kukhuluma natsi. Angeke sikhone kubasita futsi nabo abakhoni kusisita. Akudzingeki sibesabe ngoba angeke basilimate. Nanobe kunjalo, tinkholo letinyenti tifundzisa kutsi labafile solo bayaphila kulenye indzawo futsi singabasita ngekutsi sibhadale imali kubafundisi noma labo labatsatfwa ngekutsi bangcwele. Asiyengeki kalula nasilati liciniso mayelana nalabafile.
16. Ngumaphi emanga lafundziswa tinkholo letinyenti mayelana nalabafile?
16 Sathane usebentisa inkholo yemanga kuze asidukise futsi asente sikholelwe kutsi labafile solo bayaphila. Sibonelo saloko kutsi letinye tinkholo tifundzisa kutsi kunencenye yemuntfu lechubeka iphila kulenye indzawo nakafa. Inkholo yakho ikufundzisa loko yini noma ifundzisa loko lokushiwo liBhayibheli ngalabafile? Sathane usebentisa emanga kute akhweshise bantfu kuJehova.
17. Yini lesenta sitsi imfundziso yekushiswa kwebantfu esihogweni iyamhlambalata Jehova?
17 Lokufundziswa tinkholo letinyenti mayelana nekufa kwetfusa kakhulu. Sibonelo saloko kutsi letinye tifundzisa kutsi bantfu lababi batawushiswa phakadze esihogweni. Lamanga lawo ayamhlambalata Jehova. Akayuze avumele kutsi bantfu bahlushwe ngalendlela! (Fundza 1 Johane 4:8.) Ungativa njani ngemuntfu lojezisa umntfwana ngekutsi afake sandla sakhe emlilweni, asishise? Bewungamtsatsa njengemuntfu lonenhlitiyo lembi. Ngeke nje sewufise nekumati. Nguleyo kanye-ke indlela Sathane lafuna sitive ngayo ngaJehova!
18. Yini lesenta singabesabi labafile?
18 Letinye tinkholo titsi bantfu nabafa bagucuka babe yimimoya. Letinkholo tifundzisa kutsi kufanele siyihloniphe siphindze siyesabe lemimoya ngoba ingaba bangani betfu labalusito nobe titsa letiyingoti kakhulu. Bantfu labanyenti bayawakholelwa lawo manga. Bayabesaba labafile kungako babakhonta esikhundleni sekutsi bakhonte Jehova. Ungakhohlwa kutsi labafile abeva lutfo, ngako-ke akukafaneli sibesabe. Jehova unguMdali wetfu. UnguNkulunkulu weliciniso, ngako-ke kufanele sikhonte yena kuphela.—Sembulo 4:11.
19. Kusisita ngani kwati liciniso ngekufa?
19 Nasati liciniso ngekufa siyakhululeka kuwo onkhe emanga lafundziswa tinkholo. Leliciniso liphindze lisisite sicondze tonkhe tetsembiso Jehova lasetsembise tona ngemphilo kanye nelikusasa.
20. Sitawufundza ngani esehlukweni lesilandzelako?
20 Jobe, inceku yaNkulunkulu wake wabuta watsi: “Nangabe umuntfu afa, uyawuphindze aphile yini?” (Jobe 14:14) Kungenteka yini vele kutsi umuntfu lofile aphindze aphile? Ijabulisa kakhulu imphendvulo Nkulunkulu lasiniketa yona eBhayibhelini. Sitawufundza ngayo esehlukweni lesilandzelako.
^ sig. 5 Labanye bantfu bakholelwa kutsi umphefumulo noma umoya uchubeka uphila ngisho umuntfu asafile. Kute ufundze kabanti, fundza liphuzu 17 na-18 ngephasi kwesihloko lesitsi Imininingwane Lesekugcineni.


text:
Sifundvo 2
Ungubani Nkulunkulu?
1. Kungani kufanele sikhonte Nkulunkulu?
Nkulunkulu weliciniso unguMdali wato tonkhe tintfo. Ute sicalo futsi angeke aze abe naso ngisho nesiphetfo. (Tihlabelelo 90:2) Nguye longumTfombo wetindzaba letimnandzi letitfolakala eBhayibhelini. (1 Thimothi 1:11) Njengobe kunguNkulunkulu losinike kuphila, nguye yedvwa lokufanele simkhonte.
2. Nkulunkulu ungumuntfu lonjani?
Kute umuntfu lowake wabona Nkulunkulu ngobe unguMoya, lokusho kutsi simo sakhe siphakeme kakhulu kunesimo setidalwa letiphilako emhlabeni. (Johane 1:18; 4:24) Nobe kunjalo, singakwati kubona buntfu baNkulunkulu etintfweni latidalile. Sibonelo saloku kutsi tinhlobo-nhlobo tetitselo kanye netetimbali tikhombisa lutsandvo kanye nekuhlakanipha kwakhe. Bukhulu belizulu nemhlaba busikhombisa emandla akhe.
Kunyenti lesingakutfola ngebuntfu baNkulunkulu nasifundza liBhayibheli. Sibonelo saloku kutsi lisitjela ngaloko lakutsandzako nangaloko langakutsandzi, liphindze lisitjele ngendlela laphatsa ngayo bantfu, nangaloko lakwentako etimeni letehlukahlukene.
3. Nkulunkulu unalo yini libito?
Jesu watsi: “Babe wetfu losezulwini, alingcweliswe libito lakho.” (Matewu 6:9) Ngisho nobe Nkulunkulu aneticu letinyenti, unalinye kuphela libito. Kulolo nalolo lwimi, libito lakhe libitwa ngendlela leyehlukile. Imvamisa, ngesiSwati libitwa ngalendlela, “Jehova.” Kodvwa labanye bantfu balibita batsi, “Yahweh.”
Libito laNkulunkulu likhishiwe emaBhayibhelini lamanyenti kwafakwa ticu letitsi Nkhosi nobe Nkulunkulu. Kodvwa ngalesikhatsi kubhalwa liBhayibheli, libito laNkulunkulu belivela kulo tikhatsi letingaba ngu-7 000. Jesu walenta latiwa libito laNkulunkulu ngalesikhatsi afundzisa bantfu ngaye.
4. Jehova uyasikhatsalela yini vele?
Kwandza kwekuhlupheka kukhombisa kutsi Jehova unguNkulunkulu longasikhatsaleli yini vele? Labanye bantfu batsi uyasihluphekisa kute asivivinye, kepha loko akusilo liciniso.
Nkulunkulu usinike inkhululeko yekutikhetsela. Kufanele sibonge ngekutsi Nkulunkulu usinikete inkhululeko yekumkhonta. (Joshuwa 24:15) Bantfu labanyenti bakhetsa kuhlukumeta labanye, futsi loko kwandzisa kuhlupheka emhlabeni. Jehova uva buhlungu kakhulu nakabona intfo lenjalo.
Jehova unguNkulunkulu losikhatsalelako. Ufuna kutsi sikujabulele kuphila. Madvutane nje, utakucedza kuhlupheka kanye nalabo labakubangelako. Kwanyalo, unesizatfu lesivakalako sekuvumela kuhlupheka kutsi kuchubeke sikhashana. Esifundvweni-8 sitawufundza ngaleso sizatfu.
5. Singasondzela njani kuNkulunkulu?
Jehova usimema kutsi sisondzelane naye ngekutsi sikhulume naye ngemthandazo. Ukhatsalela umuntfu ngamuye. (Tihlabelelo 65:2; 145:18) Uhlale anesifiso sekutsetselela. Uyayibona imetamo yetfu yekufuna kumjabulisa, ngisho nobe ngaletinye tikhatsi sehluleka. Ngako-ke, ngisho nobe sitoni, singakwati kubujabulela buhlobo lobusedvute naNkulunkulu.
Njengobe kunguJehova losiphe kuphila, kufanele simtsandze kakhulu kwendlula nome ngabe ngumuphi lomunye umuntfu. (Makho 12:30) Njengobe kumtsandza kwakho Nkulunkulu ukukhombisa ngekufundza lokunyenti ngaye nangekwenta loko lakucelako, utawusondzela kakhulu kuye.


text:
‘Khalani Nalabakhalako’
“Chubekani nikhutsatana futsi nakhana.”—1 THES. 5:11.
TINGOMA: 121, 75
1, 2. Kungani kubalulekile kutsi sicoce ngetindlela tekudvudvuta labo labafelwe? (Buka sitfombe lesisekucaleni kwalesihloko.)
SUSI watsi: “Nanobe besekuyophela umyaka wonkhe indvodzana yetfu ifile, kodvwa besisolo sibuva buhlungu bekufelwa ngiyo.” Lomunye umKhristu ngemuva kwekufelwa ngumfati wakhe angakagadzi, watsi “ngeva buhlungu lobungachazeki emtimbeni wami.” Lokubuhlungu kutsi, banyenti bantfu babhekana nesimo lesifana nalesi. EmaKhristu lamanyenti akacabangi kutsi tihlobo tabo labatitsandzako kungenteka tife isengakefiki i-Amagedoni. Ngisho nobe kunguwe lofelwe ngumuntfu lomtsandzako nobe kukhona umuntfu lomatiko lofelwe ngulamtsandzako, kungenteka utibuta nangu umbuto lotsi, ‘Labafelwe bangalutfolaphi lusito lwekubhekana nesimo sekufelwa?’
2 Kungenteka wake weva bantfu batsi kutawubuye kulunge ngemuva kwesikhatsi. Nobe kunjalo, loku kusho kutsi kufanele singasenti lutfo yini tsine ngaloko lokusivise buhlungu? Lomunye umfelokati watsi: “Loko umuntfu lakwentako ngemuva kwekufelwa nguloyo lamtsandzako, ngiko lokwenta simo sibe ncono.” Njengesilondza lesibonakala ngephandle, nebuhlungu umuntfu labuvako nakafelwe, buphela kancane kancane nangabe abunakekela. Yini-ke lengasita umuntfu lofelwe nguloyo lamtsandzako kute buhlungu labuvako buphele?
JEHOVA—‘NGUNKULUNKULU WAYO YONKHE INDVUDVUTO’
3, 4. Yini lesenta siciniseke kutsi Jehova uyacondza kutsi umuntfu lofelwe uyayidzinga indvudvuto?
3 Asingabati kutsi umtfombo wendvudvuto nguBabe wetfu wasezulwini, Jehova. (Fundza 2 Khorinte 1:3, 4.) Jehova usibonelo lesihle sekuba neluvelo futsi ucinisekisa bantfu bakhe ngemavi latsi: “Mine, mine ngekwami, nginguye lonidvudvutako.”—Isa. 51:12; Hla. 119:50, 52, 76.
4 Babe wetfu lonemusa naye wake wafelwa bantfu labatsandzako, labanjenga-Abrahama, Isaka, Jakobe, Mosi kanye neNkhosi Davide. (Num. 12:6-8; Mat. 22:31, 32; Imis. 13:22) LiVi laNkulunkulu lisicinisekisa ngekutsi Jehova uyakulangatelela futsi unesifiso lesikhulu sekubavusa. (Jobe 14:14, 15) Batawuvuka baphilile futsi baphile saka. Cabanga nangeNdvodzana yaNkulunkulu lebekayitsandza futsi ‘anentfokoto lenkhulu’ ngayo, kodvwa yafa kabuhlungu. (Taga 8:22, 30) Site emagama lesingawasebentisa kute sichaze indlela Jehova leva buhlungu ngayo nakafelwa nguleNdvodzana yakhe.—Joh. 5:20; 10:17.
5, 6. Usidvudvuta njani Jehova?
5 Siyaciniseka kutsi Jehova ngeke asibukelele nje sicedvwa kufa. Ngako, asingalokotsi sibe matsintsanyawo ekumtjeleni loko lokusikhatsatako ikakhulukati nasifelwe bantfu lesibatsandzako. Kudvudvuta kakhulu kwati kutsi Jehova uyayicondza indlela lesitiva ngayo nasikhatsatelekile futsi ukulungele kusiniketa indvudvuto lesiyidzingako! Kodvwa ukwenta njani loko?
6 Lenye indlela Nkulunkulu lasidvudvuta ngayo, ‘kusisekela ngemoya longcwele.’ (Imis. 9:31) Lomoya longcwele waNkulunkulu ungumtfombo wemandla ekusidvudvuta. Jesu wetsembisa kutsi Babe losezulwini utawubapha “umoya longcwele labo labamcelako.” (Luk. 11:13) Susi, lesike sakhuluma ngaye, utsi: “Sathantaza kanyenti kuJehova simcela kutsi asidvudvute. Ngaso sonke sikhatsi kuthula kwaNkulunkulu bekuhlale kulondvolota tinhlitiyo netingcondvo tetfu.”—Fundza Filiphi 4:6, 7.
JESU—NGUMPHRISTI LOMKHULU LONELUVELO
7, 8. Yini lesenta siciniseke kutsi Jesu utasidvudvuta?
7 Kuba neluvelo kwaJehova kwabonakala endleleni iNdvodzana yakhe lenguJesu lebeyikhuluma ngayo, nasendleleni lebeyenta ngayo ngesikhatsi iselapha emhlabeni. (Joh. 5:19) Jesu bekatfunyelwe kutodvudvuta bantfu “labatinhlitiyo tabo tidzabukile” kanye nabo “bonkhe labalilako.” (Isa. 61:1, 2; Luk. 4:17-21) Ngako-ke, bekatiwa njengemuntfu lebekabakhatsalela kakhulu labanye—aneluvelo ngebantfu labahluphekako futsi anesifiso lesikhulu sekubasita.—Heb. 2:17.
8 Ngalesikhatsi Jesu asemncane, asingabati kutsi kwadzingeka abhekane nesimo lesimatima sekufelwa ngemalunga emndeni wakubo kanye nebantfu lebekabetayele. Kubonaka shengatsi Josefa, lobekangubabe wakhe wasemhlabeni, wafa ngesikhatsi Jesu aselibhungu. * Cabanga nje ngaJesu lobekanenhlitiyo lenhle, lokungenteka kutsi bekaseminyakeni yekutfomba nobe lobekasandza kwendlula eminyakeni lengu-20, besekufanele abhekane nesimo sekufelwa, nekubona make wakhe, bomnakabo kanye nabodzadzewakhe beva buhlungu.
9. Jesu wakhombisa njani kutsi uneluvelo ngesikhatsi kufe Lazaro?
9 Ngesikhatsi Jesu acalisa umsebenti wakhe wekushumayela, wakhombisa kutsi uyayati indlela bantfu labativa ngayo nekutsi uyabavela. Cabanga nje ngaloko lokwenteka ngalesikhatsi kufe Lazaro, umngani wakhe lebekamtsandza. Nanobe Jesu bekati kutsi utamvusa Lazaro ekufeni, kodvwa wabuva buhlungu lobebuviwa boMariya naMata. Loko kwamenta wadzabuka kakhulu, wadzimate wakhala.—Joh. 11:33-36.
10. Yini lengasenta siciniseke kutsi Jesu uyasivela natsi lamuhla?
10 Indlela Jesu lebekaneluvelo ngayo kanye nendlela lebekadvudvutana ngayo isisita ngani tsine lamuhla? ImiBhalo isenta sati kahle kutsi “Jesu Khristu uyafana, itolo, lamuhla naphakadze.” (Heb. 13:8) Njengobe “uMmeleli Loyinhloko wekuphila” ati kutsi kunjani kufelwa, “uyakwati kubasita labo labalingwako.” (Imis. 3:15; Heb. 2:10, 18) Ngako-ke, asiciniseke kutsi Khristu utawuchubeka abavela labo labakhatsatekile, uyasati nesimo labakuso futsi ukulungele kubadvudvuta “ngesikhatsi lesifanele.”—Fundza Hebheru 4:15, 16.
‘INDVUDVUTO LESIYITFOLA EMIBHALWENI’
11. Ngumiphi imiBhalo lekudvudvutako?
11 Indzaba yaJesu lemayelana nendlela ladzabuka ngayo ngesikhatsi kufe Lazaro, ingulesinye setibonelo kuletinyenti lokukhulunywa ngato eVini laNkulunkulu lelisidvudvutako. Akumangalisi-ke kwati kutsi “tonkhe tintfo letabhalwa kadzeni tabhalelwa kufundzisa tsine, kuze kutsi ngekucinisela kwetfu nangendvudvuto lesiyitfola emiBhalweni sitewuba nelitsemba.” (Rom. 15:4) Ngako, nangabe ufelwe, nawe ungadvudvuteka kulemiBhalo lelandzelako:
“Simakadze uhlala asedvute nabo labanetinhlitiyo letephukile uyabasindzisa labanemoya lowephukile.”—Hla. 34:18, 19.
“Ngesikhatsi inhlitiyo yami iphitsiteliswa ngimicabango, kudvudvuta kwakho [Jehova] kuyawutfokotisa umphefumulo wami.”—Hla. 94:19.
“Shengatsi iNkhosi yetfu Jesu Khristu naNkulunkulu longuBabe wetfu, lowasitsandza nalowasinika indvudvuto yaphakadze nelitsemba lelihle ngemusa wakhe, bangadvudvuta tinhlitiyo tenu futsi banicinise.”—2 Thes. 2:16, 17. *
LIBANDLA—LINGUMTFOMBO WENDVUDVUTO
12. Nguyiphi indlela lebalulekile lokufanele siyente kute sikhone kudvudvuta labanye?
12 Lomunye umtfombo wendvudvuto kulabo labafelwe, libandla lebuKhristu. (Fundza 1 Thesalonika 5:11.) Ungabacinisa njani uphindze ubadvudvute labo labanemoya lodzabukile? (Taga 17:22, NW) Kufanele kube sengcondvweni yakho kutsi kunesikhatsi “sekubindza nesikhatsi sekukhuluma.” (Shu. 3:7) Dalene, longumfelokati utsi: “Labo labafelwe kufanele bakuvete loko labakucabangako kanye nendlela labativa ngayo. Ngako ke, intfo lebalulekile lekufanele siyentele umuntfu lofelwe, kutsi simlalele futsi singamngeni emlonyeni nakasakhuluma.” Junia, lowafelwa ngumnakabo ngetibulala utsi: “Ngisho nobe ungeke ukhone kuyati kahle indlela umuntfu lofelwe leva ngayo buhlungu, kodvwa kumcoka kubucondza buhlungu labuvako.”
13. Yini lokufanele siyikhumbule ngalabo labaselusizini lwekufelwa?
13 Khumbula kutsi bantfu labafelwe abaluveti ngendlela lefanako lusizi labakulo. Ngaletinye tikhatsi kuba matima ngemuntfu lodzabukile kutsi atjele labanye ngebuhlungu labuvako. LiVi laNkulunkulu litsi: “Inhlitiyo yemuntfu buhlungu bayo itetfwalela yona yodvwa, futsi kute longase abe nesabelo ekujabuleni kwayo.” (Taga 14:10) Ngisho nobe lomunye angetama kuveta indlela lativa ngayo kulabanye, kodvwa kuba matima ngalabanye kukucondza kahle loko lekatama kukusho.
14. Singabadvudvuta njani ngemavi labo labaselusizini lekufelwa?
14 Liciniso, ngaletinye tikhatsi ungase ungati kutsi utawutsini kuloyo lofelwe kute umdvudvute. Nobe kunjalo, liBhayibheli litsi: “emavi lakhulumeke ngekuhlakanipha ayaphilisa.” (Taga 12:18) Labanye bakutfole kulula kusebentisa incwajana letsi Lapho Ufelwa Othandekayo, (letfolakala ngesiZulu.) *, kute badvudvute labanye. Intfo lebaluleke kakhulu lokufanele sihlale siyenta, kutsi ‘sikhale nalabakhalako.’ (Rom. 12:15) Gaby, lowafelwa yindvodza yakhe utsi: “Kuhushula tinyembeti kuba yindlela lelula yekuveta loko lokusenhlitiyweni. Kungako ngidvudvuteka nangibona bangani bami bakhala kanye nami. Etimeni letinjalo, angitikhandzi ngiselusizini ngedvwana.”
15. Ngutiphi tindlela lesingabadvudvuta ngato labanye nangabe sikutfola kumatima kuya kubo kute sibadvudvute? (Buka nelibhokisi lelitsi “ Emagama Lakahle Ekudvudvuta Labacindzetelekile.”)
15 Nangabe ukutfola kumatima kuya kumuntfu lofelwe kute umdvudvute, mhlawumbe kungaba lula kumdvudvuta ngekumtfumelela likhadi, umlayeto nge-e-mail, umlayeto ngamakhalekhikhini nobe umbhalele incwadzi. Ungase usho emavi ladvudvutako laseBhayibhelini, mhlawumbe umkhumbute ngetento letinhle nobe buntfu lobuhle baloyo loshonile nobe umcocele ngetikhatsi letimnandzi lotijabulele naloyo loshonile. Junia, utsi: “Kutfola umlayeto lomfishane longikhutsatako nobe kumenywa ngumKhristu lengikanye naye ebandleni kutsi ngimvakashele, kungidvudvuta kakhulu. Emavi abo kanye netento tabo kungenta ngitive ngitsandvwa futsi ngikhatsalelwa.”
16. Nguyiphi lenye indlela lenhle lesingabadvudvuta ngayo labo labafelwe?
16 Ungakutsatsi melula kuthantaza nemKhristu loselusizini lekufelwa. Ngisho nobe kungaba matima kuthantaza uphumisele ngenca yekukhala, umthantazo wakho lowusho ngenhlitiyo, ungamsita kakhulu loyo lofelwe. Dalene utsi: “Ngaletinye tikhatsi nangabe bodzadze bete kutongidvudvuta, bengibacela kutsi bathantaze kanye nami. Bebabese bayathantaza, nanobe bekuba lukhuni ekucaleni kukhuluma, kodvwa nabachubeka nemthantazo wabo bebagcina sebanemandla futsi bathantaze ngendlela letsintsa inhlitiyo. Kukholwa kwabo lokucinile, nelutsandvo lwabo kanye nendlela lebebakhombisa ngayo kutsi bayangikhatsalela, kwakucinisa kukholwa kwami.”
CHUBEKA UDVUDVUTA LABANYE
17-19. Kubaluleke ngani kuchubeka sibadvudvuta labo labaselusizini?
17 Sikhatsi bantfu labasitsatsako kute balilele tihlobo tabo letifile, asifanani. Ngako ke, kungaba kuhle kutsi ucitse sikhatsi unaloyo lofelwe hhayi nje nakasenetihlobo takhe kanye nebangani bakhe, kodvwa ngisho nobe sekwendlule tinyanga afelwe futsi bonkhe bantfu sebabuyele etindzaweni tabo. LiBhayibheli litsi: “Umngani unelutsandvo ngaso sonkhe sikhatsi; kantsi umnakenu utalelwe kutsi netfwalisane naye tinhlupheko.” (Taga 17:17) EmaKhristu lesikanye nawo ebandleni angaba ngumtfombo wendvudvuto kuloyo loselusizini, kute kube ngulapho lesimo sesincono.—Fundza 1 Thesalonika 3:7.
18 Khumbula kutsi labo labake baba selusizini lekufelwa, lusizi lebebakulo lungavuswa lilanga labashada ngalo naloyo lowafa, luhlobo lolutsite lwemculo, titfombe, tintfo lebebatenta ndzawonye, nobe liphunga lelitsite, umsindvo nobe sikhatsi lesitsite semnyaka. Loyo lofelwe ngulabekashade naye, kutawuba kwekucala kutsi ente tintfo letinyenti ayedvwana, lokunjengekuya emhlanganweni nobe kuya eSikhumbutweni futsi loku kungamvisa buhlungu. Lomunye umzalwane utsi: “Bengilindzele kutsi nakufika lilanga lesashada ngalo nemkami, kwekucala ngemuva kwekufa kwakhe, belutangivusela lusizi futsi kube lukhuni kusimelela leso simo. Kodvwa lokujabulisako kutsi bazalwane labambalwa nabodzadze bahlela umbutsano lomncane kute nje ngingabi ngedvwana ngalelo langa.”
19 Khumbula kutsi labafelwe badzinga kuciniswa ngaso sonkhe sikhatsi. Junia utsi: “Kuhlale ubasita uphindze ukhombise bungani ngisho nobe kute umcimbi lokhetsekile welilanga labashada ngalo, kungaba lusito lolukhulu. Leto tikhatsi letimnandzi leniticitsa ninabo, tibaluleke kakhulu futsi tibaniketa indvudvuto labayidzingako.” Kuliciniso kutsi ngeke sikhone kulususa ngalokuphelele lusizi labakulo, futsi ngeke size sikhone kusivala sikhala saloyo muntfu lamtsandzako lofile, kodvwa singabadvudvuta ngetento letinhle letingabasita kutsi lusizi labakulo lwehle. (1 Joh. 3:18) Gaby yena utsi: “Emadvodza lamadzala elibandla lanelutsandvo bekahlale angisekela kulo lonkhe lusizi lebengikulo, kungako ngimbonga kakhulu Jehova ngalamadvodza. Angenta ngeva kutsi Jehova uyangikhatsalela.”
20. Kungani tetsembiso taJehova tingumtfombo lomkhulu wendvudvuto?
20 Kudvudvuta kakhulu kwati kutsi Jehova longuNkulunkulu wayo yonkhe indvudvuto utawutisusa tonkhe tinsizi futsi asidvudvute phakadze ngalesikhatsi ‘bonkhe labasemathuneni beva livi [laKhristu] futsi baphume.’! (Joh. 5:28, 29) Nkulunkulu wetsembisa kutsi uyawumita “kufa phakadze naphakadze. Somandla longuSimakadze uyawukwesula tinyembeti kubo bonkhe buso.” (Isa. 25:8) Ngako, kunekutsi bantfu ‘bakhale nalabakhalako,’ bonkhe bantfu labatawube baphila emhlabeni ngaleso sikhatsi ‘batawujabula nalabajabulako.’—Rom. 12:15.
^ sig. 8 LiBhayibheli lagcina kukhuluma ngaJosefa ngalesikhatsi Jesu aneminyaka lengu-12. Ngalesikhatsi Jesu enta simangaliso sakhe sekucala sekugucula emanti abe liwayini, akukhulunywa ngaJosefa kutsi bekakhona ngaleso sikhatsi nakuletinye tikhatsi letalandzela. Nalapho Jesu aselugodvweni lwekuhlushwa, watjela Johane kutsi anakekele Mariya, intfo lebekangeke ayisho kube Josefa bekasaphila.—Joh. 19:26, 27.
^ sig. 11 Leminye imiBhalo lengakudvudvuta ngunayi: Tihlabelelo 20:1, 2; 31:7; 38:8, 9, 15; 55:22; 121:1, 2; Isaya 57:15; 66:13; Filiphi 4:13; 1 Phetro 5:7.
^ sig. 14 Buka Sicongoselindza saNovember 1, 2010, esihlokweni lesitsi “Dvudvuta Labashonelwe, Njengobe Kwenta Jesu.”


text: 11 Katai+ kakamela fa lisina la Jese,+Mi kwa mibisi yahae+ kukamela lituhela lelika beya miselo.2 Mi moya wa Jehova ukaina fahalimwaa hae,+Ili moya wa butali+ ni wa kutwisiso,Moya wa kelezo ni wa maata,+Moya wa zibo ni wa kusaba Jehova.3 Mi ukafumana tabo ka kusaba Jehova.+Haana kuatula ka kuya ka sesibonwa ki meeto ahae,Mi haana kufa nyazo ka kuya ka litaba feela zautwa mwa mazebe ahae.+4 Ukaatula babotana ka kuya ka niti ya taba,*Mi ka kuluka, ukafa nyazo ka kuyemela babaishuwa mwa lifasi.Ukanata lifasi ka mulamu o mwa mulomo wahae+Ni kubulaya babamaswe ka moya ozwa mwa mulomo wahae.+5 Kuluka kukaba lukanda lwa mwa teka yahae,Mi busepahali bube lukanda lwa mwa linoka zahae.+6 Liakanyani likaina ni ngunyana,+Mi ngwe ikabuta hamoho ni pulinyana,Mi namani ni tau* ni folofolo yenunile likaba hamoho;*+Mi mushimani yomunyinyani uka lietelela.7 Komu ni bere likafula hamoho,Mi manamani azona akabuta hamoho.Tau ikaca bucwañi sina poho.+8 Mwana yaanya ukabapalela fa musima wa mbumbe,Mi mwana yakwile ukabeya lizoho lahae fa musima wa noha yenani sifanu.9 Habana kutahisa kozi ifi kamba ifi+Kamba kutahisa sinyeho fa lilundu laka kaufela lelikenile,+Kakuli lifasi likatala zibo ya JehovaSina mezi mwakwahelezi liwate.+10 Ka lizazi leo, mubisi wa Jese+ ukayema sina sisupo* sa macaba.+Macaba akaya ku yena kuli yena aaetelele,*+Mi mapumulelo ahae akakutekeha.11 Ka lizazi leo, Jehova hape ukaotolola lizoho lahae lwabubeli, kuli akutise bo masiyaleti ba sicaba sahae babasiyezi mwa Asiria,+ mwa Egepita,+ mwa Patrosi,+ mwa Kushi,+ mwa Elami,+ mwa Shinari,* mwa Hamati, ni mwa lioli za mwa liwate.+12 Ukayemiseza macaba sisupo* ni kukubukanya babahasani ba Isilaele,+ mi ukakubukanya babahasani ba Juda kuzwa mwa makona amane a lifasi.+13 Muna wa Efraimi ukafela,+Mi babalwanisa Juda bakabulaiwa.Efraimi haana kushwela Juda muna,Mi Juda haana kulwanisa Efraimi.+14 Mi bakashetumuka kapili-pili fa linjetumuko* za Mafilisita ze kwa wiko;Kaufelaa bona baka hapa tutu ya batu ba kwa Upa.Bakaotolola lizoho labona kulwanisa* Edomo+ ni Moabi,+Mi Maamoni bakabusiwa ki bona.+15 Jehova ukakauhanya* siko* sa liwate la Egepita+Ni kuzungisa lizoho lahae fahalimwaa Nuka.*+Ka moya ocisa wabuyela,* ukanata nuka yeo mwa linukana zayona ze 7,*Mi ukatahisa kuli batu basile inze batinile makatulo abona.16 Mi kukaba ni likululu+ lelizwa mwa Asiria mobaka fita bo masiyaleti ba sicaba sahae babasiyezi,+Sina mone kubezi ku Isilaele ka lizazi lazwa mwa naha ya Egepita.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
1 Ngisho nobe labanyenti betamile kubhala ngetintfo lesitikholelwa ngalokuphelele,
2 njengobe nje satitjelwa ngulabo labatibonela ngewabo, futsi baba tikhonti letimemetela lomlayeto,
3 nami ngikubone kufanele mhlonishwa Tiyofilusi kutsi ngitihlolisise ngekucophelela kusukela ekucaleni, futsi ngitibhale ngekulandzelana kwato,
4 kute wati kutsi letintfo lowafundziswa tona tiliciniso.
5 Emalangeni aHerodi, inkhosi yaseJudiya, kwakukhona umphristi labebitwa ngekutsi nguZakhariya, awelicembu la-Abhiya, futsi umkakhe abevela emndenini wa-Aroni, libito lakhe kungu-Elizabethe.
6 Bobabili bebalungile embikwaNkulunkulu ngobe bebahamba ngekungasoleki ngekuvumelana nayo yonkhe imitsetfo netimiso taJehova.
7 Kodvwa bebete umntfwana ngobe Elizabethe abete imbeleko, futsi bobabili besebakhule kakhulu.
8 Ngesikhatsi Zakhariya akhonta njengemphristi, enta umsebenti wakhe embikwaNkulunkulu,
9 ngekwenchubo yebaphristi kwase kuligema lakhe lekutsi anikele imphepho nakangena ethempelini laJehova.
10 Bonkhe bantfu bebathantaza ngephandle ngesikhatsi kunikelwa imphepho.
11 Kwavela ingilosi yaJehova, ime ngesekudla selilati lokushiselwa kulo imphepho.
12 Zakhariya wamangala nakayibona, futsi wesaba kakhulu.
13 Lengilosi yatsi kuye: “Ungesabi Zakhariya, ngobe kuncusa kwakho kuvakele, Elizabethe umkakho utakutalela indvodzana, futsi kufanele uyetse utsi nguJohane.
14 Wena utawujabula kakhulu, nebantfu labanyenti batawujabula ngekutalwa kwayo,
15 ngobe lomntfwana utawuba mkhulu emehlweni aJehova. Akukafaneli anatse liwayini netjwala, futsi utawugcwala umoya longcwele kusukela asesesiswini senina.
16 Yena utawugucula emadvodzana lamanyenti aka-Israyeli kutsi abuyele kuJehova, longuNkulunkulu wawo.
17 Utawuhamba embikwaNkulunkulu anemoya kanye nemandla lafana newa-Elija. Utawukwenta tinhlitiyo tabobabe tifanane netebantfwana, ente nalabo labangalaleli babe nekuhlakanipha kwalabalungile. Loko utawukwenta kute bantfu balungele Jehova.”
18 Zakhariya watsi kulengilosi: “Ngitawuciniseka ngani? Ngobe mine sengigugile, nemfati wami sewukhulile.”
19 Lengilosi yamphendvula yatsi: “NginguGabhriyeli, lohlala asembikwaNkulunkulu, futsi ngitfunywe kutsi ngitewukhuluma nawe, kuze ngikutjele tindzaba letimnandzi letimayelana naloku.
20 Kodvwa-ke, utawuthula ungasakhoni kukhuluma tize tenteke letintfo, ngobe awukawakholwa emavi ami latawugcwaliseka ngesikhatsi lesibekiwe.”
21 Bantfu bebasolo balindze Zakhariya, futsi kwabamangalisa kutsi abesolo angaphumi ethempelini.
22 Nakaphuma, abengasakwati kukhuluma nabo, ngako bavele bati kutsi ubone umbono ethempelini. Wakhuluma nabo ngetandla, kodvwa wachubeka wangakwati kukhokha livi.
23 Kwatsi nasaphelile emalanga ekwenta umsebenti wakhe longcwele, wabuyela ekhaya lakhe.
24 Ngemuva kwalawo malanga, Elizabethe umkakhe watetfwala, futsi wahlala endlini tinyanga letisihlanu, atsi:
25 “Nguloku Jehova lasangentele kona, ngobe unginakile, walisusa lihlazo lebengingilo.”
26 Enyangeni yesitfupha Elizabethe atetfwele, Nkulunkulu watfuma ingilosi Gabhriyeli edolobheni laseGalile lokutsiwa yiNazaretha,
27 kutsi iye entfombini lebeyitawushada nendvodza lokutsiwa nguJosefa, yasemndenini waDavide, futsi libito lalentfombi kwakunguMariya.
28 Ngesikhatsi Gabhriyeli efika ema embikwayo, watsi: “Sawubona wena lobusiseke kakhulu, Jehova unawe.”
29 Lamavi amkhatsata kakhulu Mariya, wacala nekutibuta kutsi asho kutsini.
30 Ngako lengilosi yatsi kuye: “Ungesabi Mariya, ngobe utfole umusa kuNkulunkulu.
31 Utawutetfwala, ubeleke indvodzana, futsi kufanele uyetse utsi nguJesu.
32 Itawuba ngumuntfu lomkhulu, ibitwe ngekutsi yiNdvodzana yaLosetikwako Konkhe, futsi Jehova Nkulunkulu utayinika sihlalo sebukhosi seyise Davide,
33 itawubusa njengeNkhosi endlini yaJakobe kute kube phakadze, neMbuso wayo ngeke uphele.”
34 Kodvwa Mariya watsi kulengilosi: “Loku kutawukwenteka njani, njengobe ngingakase ngilale nendvodza?”
35 Lengilosi yamphendvula yatsi: “Umoya longcwele utakwehlela kuwe, futsi emandla aLosetikwako Konkhe atakusibekela. Ngaleso sizatfu, loyo lotamtala kutawutsiwa ungcwele futsi uyiNdvodzana yaNkulunkulu.
36 Na-Elizabethe sihlobo sakho, lobekatiwa ngekutsi ute imbeleko, utetfwele, utawutala indvodzana ngisho nobe asagugile, futsi lena seyinyanga yakhe yesitfupha.
37 Loko lokushiwo nguNkulunkulu kuyagcwaliseka.”
38 Ngako Mariya watsi: “Mine ngiyincekukati yaJehova! Shengatsi kungenteka njengobe ushito.” Ngemuva kwaloko, lengilosi yamshiya.
39 Ngalawo malanga, Mariya wahamba ngekushesha waya edolobheni lakaJuda, lokulive lelalinetintsaba,
40 wafike wangena ekhaya laZakhariya wabingelela Elizabethe.
41 Ngesikhatsi Elizabethe eva Mariya ambingelela, lomntfwana lobekasesiswini sakhe wagcuma, futsi Elizabethe wagcwala umoya longcwele,
42 wamemeta kakhulu watsi: “Ubusisiwe wena kulabanye bafati, futsi ubusisiwe nalomntfwana lotamtala!
43 Kungani nginalelilungelo lekuvakashelwa ngunina weNkhosi yami?
44 Ngobe ngalesikhatsi ngiva ungibingelela, lomntfwana losesiswini sami ugcume ngekujabula lokukhulu.
45 Uyajabula naloyo lobe nekukholwa, ngobe letintfo letikhulunywe nguJehova titawugcwaliseka ngalokuphelele.”
46 Mariya watsi: “Umphefumulo wami uyamdvumisa Jehova,
47 nemoya wami ujabule kakhulu ngaNkulunkulu longuMsindzisi wami,
48 ngobe uyikhumbulile incekukati yakhe, ngisho nobe iphansi. Kusukela nyalo, tonkhe titukulwane titawutsi ngiyajabula,
49 ngobe Loyo lonemandla ungentele tintfo letinkhulu, futsi libito lakhe lingcwele,
50 umusa wakhe uwubonisa labo labamesabako, kuto tonkhe titukulwane.
51 Wente tintfo letinkhulu ngesandla sakhe; wabasakata labo labatigcabhako enhlitiyweni.
52 Bantfu labanemagunya ubehlisile etihlalweni, waphakamisa labo labaphansi;
53 labalambile ubesutsise ngetintfo letinhle, futsi labebanjingile ubente bahamba balambatsa.
54 Uyisitile inceku yakhe Israyeli, wayibonisa umusa
55 kuze kube phakadze, njengobe asho kubokhokho betfu, ku-Abrahama nasentalweni yakhe.”
56 Ngako Mariya wahlala naye sikhatsi lesingaba tinyanga letintsatfu, wase ubuyela ekhaya.
57 Sefika sikhatsi sekutsi Elizabethe abeleke, futsi watala indvodzana.
58 Bomakhelwane netihlobo takhe beva kutsi Jehova umbonise umusa lomkhulu, ngako bajabula kanye naye.
59 Ngelilanga lesiphohlongo, beta kutewusoka lomntfwana futsi bebatawumetsa libito leyise Zakhariya.
60 Kodvwa unina walomntfwana watsi: “Cha, utawubitwa ngekutsi nguJohane.”
61 Nabeva loku, batsi kuye: “Kepha kute sihlobo senu lesibitwa ngalelibito.”
62 Babese baya kuyise walomntfwana, bakhuluma naye ngetandla bambuta kutsi ufuna lomntfwana etsiwe liphi libito.
63 Wacela kwekubhala wase uyabhala utsi: “Libito lakhe nguJohane.” Bonkhe bamangala ngaloku.
64 Ngekushesha umlomo wakhe wavuleka, nelulwimi lwakhe lwalunga, wase ucala kukhuluma wabonga Nkulunkulu.
65 Bonkhe bantfu lebebahlala kuleyo ndzawo besaba, futsi letintfo kwakhulunywa ngato kulo lonkhe laseJudiya, lokulive lelalinetintsaba.
66 Bonkhe labeva ngaloku bakufaka etinhlitiyweni tabo, batsi: “Kahle kahle lomntfwana utawuba yini?” Loku bakusho ngobe sandla saJehova sasinaye lomntfwana.
67 Uyise wakhe Zakhariya wagcwala umoya longcwele, futsi waphrofetha watsi:
68 “Akabongwe Jehova, Nkulunkulu waka-Israyeli, ngobe ubanakile bantfu bakhe, wabaletsela insindziso.
69 Usivetele umsindzisi lonemandla endlini yaDavide inceku yakhe,
70 njengobe nje akhuluma ngebaphrofethi labangcwele basendvulo,
71 mayelana nekusisindzisa etitseni tetfu nasesandleni salabo labasitondzako,
72 kute asibonise umusa ngenca yabokhokho betfu futsi akhumbule sivumelwane sakhe lesingcwele.
73 Lesi sifungo lasenta kukhokho wetfu Abrahama,
74 kuze kutsi ngemuva kwekusikhulula etandleni tetitsa tetfu, asinike lilungelo lekutsi simentele umsebenti longcwele ngekungesabi,
75 ngekwetsembeka, nangekulunga malanga onkhe.
76 Ngako wena Mntfwanami, utawubitwa ngekutsi ungumphrofethi waLosetikwako Konkhe, ngobe utawuhamba embikwaJehova umlungisele indlela,
77 kuze wente bantfu bakhe bati kutsi batawusindziswa ngekutsetselelwa tono,
78 ngenca yemusa waNkulunkulu wetfu. Ngalomusa lovela ezulwini kutawuba nekukhanya lokukhanya njengekwentsatsakusa,
79 kuze kutewukhanyisela labo labasebumnyameni nalabasetfuntini lekufa, kucondzise netinyawo tetfu ngemphumelelo endleleni yekuthula.”
80 Lomntfwana wakhula futsi waba nemandla. Wachubeka ahleti ehlane kwate kwaba lilanga lapho ativeta khona ku-Israyeli.
Tfumela
Tfumela
I-NEW WORLD TRANSLATION OF THE HOLY SCRIPTURES
Lukha 1
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Incenye 4: Kusukela Enkhosini Yekucala Yaka-Israyeli Kuya Ekutfunjweni EBhabhulona
Sawula waba yinkhosi yekucala yaka-Israyeli. Kodvwa Jehova wamala, futsi wakhetsa Davide kutsi abe yinkhosi esikhundleni sakhe. Sitfola tintfo letinyenti ngaDavide. Asesemusha, walwa nesidlakela lesinguGoliyathi. Ngekuhamba kwesikhatsi wabalekela iNkhosi lenemona lenguSawula. Inkhosikati lenhle ligama layo lokwakungu-Abigayili, yamvimba Davide kutsi angenti intfo lebulima.
Siphindze sifundze lokunyenti ngendvodzana yaDavide lenguSolomoni, leyaba yinkhosi yaka-Israyeli emuva kwakhe. Kulamakhosi ekucala lamatsatfu aka-Israyeli, iyinye yabusa iminyaka lengu-40. Ngemuva kwekufa kwaSolomoni, Israyeli wahlukaniswa waba yimibuso lemibili, lomunye waba ngumbuso wasenyakatfo kantsi lomunye waba ngumbuso waseningizimu.
Kwatsatsa iminyaka lengu-257 ngembi kwekuba umbuso wasenyakatfo wetive letingu-10, ubhujiswe ngema-Asiriya. Umbuso waseningizimu wetive letimbili wona wabhujiswa ngemuva kweminyaka lengu-133. Kungalesi sikhatsi-ke ema-Israyeli latfunjwa ngaso eBhabhulona. Incenye YESINE ihlanganisa iminyaka lengu-510 yemlandvo, lokwatsi emkhatsini wayo kwaba netentakalo letinyenti letijabulisako.


text:
Indzaba 46: Tindvonga TaseJerikho
TIWISWE yini letindvonga taseJerikho? Kubonakala shengatsi tishaywe yibhomu lenkhulu. Kodvwa ngaletotikhatsi bantfu bebete emabhomu, futsi bebete ngisho netibhamu. Lesi kwakungulesinye setimangaliso taJehova. Ase sifundze kutsi senteka kanjani.
Lalela naku Jehova lakutjela Joshuwa, watsi: ‘Wena nemadvodza akho emphi hambani nitungelete lidolobha. Nilitungelete kanye ngelilanga, nikwente loko emalanga lasitfupha. Nibotfwala nelibhokisi lesivumelwane kanye nani. Baphristi labasikhombisa bona kumelwe bahambe embikwalo futsi bashaye nemacilongo abo.
‘Ngelilanga lesikhombisa nibolitungeleta emahlandla lasikhombisa. Batawutsi bantfu nabeva baphristi badvonsa sikhatsi lesidze nabashaya emacilongo, bese bamemeta kakhulu. Tindvonga telidolobha bese tiyawa.’
Joshuwa nebantfu bakwenta konkhe Jehova abebayale ngako. Njengoba bebalitungeleta lidolobha, akekho namunye kubo lowakhuluma, bonkhe bebatibindzele. Intfo leyayivakala kwakungumsindvo wemacilongo kanye newetinyawo. Titsa tebantfu baNkulunkulu taseJerikho tatetfukile. Uyayibona yini lentsambo lebovu lelenga efasitelweni? Labani lelifasitelo lelenga kulo? LaRahabi. Phela wenta loko tinhloli letimbili letamtjela kutsi akwente. Umndeni wakhe wonkhe wawuhleti naye endlini ubukela ngalesikhatsi ema-Israyeli atungeleta liJerikho.
Ekugcineni, ngelilanga lesikhombisa, ngemuva kwekutungeleta lidolobha tikhatsi letisikhombisa, kwakhala emacilongo, emadvodza emphi nawo acala kumemeta kakhulu, tindvonga tawa. Joshuwa watjela bantfu watsi: ‘Bhubhisani konkhe lokungekhatsi kwelidolobha, bantfu netilwane, futsi nikushise konkhe. Kodvwa nishiye yonkhe intfo leyentiwe ngegolide, ngesiliva, ngelitfusi nangensimbi, nikumikise endlini yaJehova yengcebo.’
Joshuwa wakhuluma naletinhloli letimbili watsi: ‘Hambani niye endlini yaRahabi, nifike nimtsatse yena nemndeni wakhe wonkhe.’ Rahabi nemndeni wakhe basindziswa, njengobe betimetsembisile letinhloli.
Joshuwa 6:1-25.
Imibuto
- Jehova wawatjela kutsi enteni lamadvodza emphi nalabaphristi emalanga lasitfupha?
- Lamadvodza bekumelwe enteni ngelilanga lesikhombisa?
- Njengoba ubona kulesitfombe, kwentekani etindvongeni taseJerikho?
- Kungani kulenga intsambo lebovu kulelifasitelo?
- Joshuwa watjela lamadvodza emphi kutsi abenteni labantfu kanye nalelidolobha, kodvwa watsi balenteni lisiliva, igolide, litfusi kanye nensimbi?
- Letinhloli letimbili tatjelwa kutsi tenteni?
Imibuto leyengetiwe
- Fundza Joshuwa 6:1-25.
Kutungeleta kwema-Israyeli liJerikho tikhatsi letisikhombisa kufanana kanjani nemsebenti wekushumayela waboFakazi BaJehova kulamalanga ekugcina? (Josh. 6:15, 16; Isa. 60:22; Mat. 24:14; 1 Khor. 9:16)
Siphrofetho lesibhalwe kuJoshuwa 6:26 sagcwaliseka kanjani eminyakeni lengu-500 leyalandzela, futsi loko kusifundzisani mayelana nelivi laJehova? (1 Khos. 16:34; Isa. 55:11)


text:
Mniketeni Ludvumo Loyo Lolumfanele
“KuLoyo lohleti esihlalweni sebukhosi nakulo liWundlu akube sibusiso, ludvumo, inkhatimulo, nemandla phakadze naphakadze.”
TINGOMA: 9, 108
1. Yini lengenta labanye bantfu kutsi bafanelwe ludvumo, futsi sitawucoca ngani kulesihloko?
KUNIKETA umuntfu ludvumo kusho kumhlonipha ngalokukhetsekile. Ngalokufanako, loyo muntfu kufanele akufanelekele kuhlonishwa ngaleyondlela ngesizatfu sekutsi kukhona lakwentile. Ngako, singase sitibute: Ngumuntfu lonjani lokufanele simdvumise, futsi kungani akufanelekela?
2, 3. (a) Kungani Jehova afanelwe ludvumo? (Buka sitfombe lesisekucaleni kwalesihloko.) (b) Ngekusho kweSembulo 5:13, ngubani liWundlu, futsi kungani lifanelwe ludvumo?
2 KuSembulo 5:13 sifundza kutsi: “Loyo lohleti esihlalweni sebukhosi nakulo liWundlu,” lumfanele ludvumo. KuSembulo sehluko 4, sifundza ngesizatfu lesenta Jehova afanelwe ludvumo. Ngekukhamuluka lokukhulu, tidalwa letiphakeme ezulwini tidvumisa Jehova ngekutsi unguloyo “lophila phakadze naphakadze.” Timemeta titsi: “Kukufanele Jehova Nkulunkulu wetfu kwemukela inkhatimulo, ludvumo, nemandla, ngobe wadala tonkhe tintfo, nangentsandvo yakho taba khona futsi tadalwa.”
3 LiWundlu nguJesu Khristu, “liWundlu laNkulunkulu lelisusa sono selive.” (Joh. 1:29) LiBhayibheli lisitjela kutsi ungetulu kwawo onkhe emakhosi lakhona nyalo nalawo lake abakhona. Litsi uyiNkhosi “yemakhosi neMbusi webabusi, lokunguye yedvwa longafi, lohlala ekukhanyeni lokungasondzeleki kuko, nalokute umuntfu loke wambona nome longambona.” (1 Thim. 6:14-16) Ngetulu kwaloko, nguyiphi nje inkhosi leke yatinikela njengemhlatjelo wetono tetfu? Sikanye netigidzigidzi tetidalwa tasezulwini simemeta sitsi: “LiWundlu lelahlatjwa likufanele kutfola emandla, umcebo, kuhlakanipha, tikhwepha, ludvumo, inkhatimulo nesibusiso.”
4. Kungani kudvumisa Jehova naKhristu kungasiyo indzaba yekutikhetsela?
4 Kudvumisa Jehova naJesu akusiyo indzaba yekutikhetsela. Kuphila kwetfu lokuphakadze sitakutfola ngekutsi sibanike ludvumo. Emavi aJesu labhalwe encwadzini yaJohane 5:22, 23 asenta sibone kutsi: “Babe akehluleli muntfu kodvwa konkhe kwehlulela ukuphatsise iNdvodzana, kuze bonkhe bantfu bayihloniphe njengobe nje bahlonipha uYise. Longayihloniphi iNdvodzana akamhloniphi neYise lowayitfuma.”
5. Kungani kufanele sinikete labanye ludvumo ngelizinga lelifanele?
5 Bantfu badalwa baba “ngumfanekiso waNkulunkulu.” (Gen. 1:27) Ngako, bantfu labanyenti ngelizinga lelitsite banebuntfu baNkulunkulu. Bantfu bayakhona kutsandza labanye, babe nemusa, kanye neluvelo. Ngenca yekutsi bantfu badalwa baba nanembeza, uyakhona kubatjela kutsi ngukuphi lokulungile nalokungakalungi, yini kwetsembeka nekungatsembeki, nekutsi ngusiphi sikhatsi lesikahle nalesikabi. (Rom. 2:14, 15) Bantfu labanyenti batsandza tintfo letihlobile naletinhle. Ngalokuvamile, bafuna kuhlala nalabanye ngekuthula. Kungakhatsaliseki, kutsi bayati noma abati, ngelizinga lelitsite bakhombisa inkhatimulo yaJehova futsi ngenca yaloko bafanelwe ludvumo lolutsite kanye nenhlonipho.
LINGANISELA NAWUNIKETA LABANYE LUDVUMO
6, 7. Nakutiwa endzabeni yekudvumisa labanye, boFakazi baJehova behluke njani kulabanye bantfu?
6 Kudzingeka silinganisele nasicabanga ngeluhlobo lweludvumo lokufanele silunikete labanye kanye nekutsi lunganani. Bantfu labanyenti babuswa ngumoya walelive laSathane. Ngenca yaloko, bavamise kwenta labanye bantfu tithico tabo, kunekutsi babanikete ludvumo kanye nenhlonipho lebafanele. Batsandza kakhulu baholi benkholo nebepolitiki, badlali labadvumile, bahlabeleli kanye nebadlali basemafilimini labadvumile. Ngako, labancane nalabadzala bavamise kubatsatsa njengetibonelo lokufanele batilingise mhlawumbe ngendlela labakhuluma ngayo, labagcoka ngayo, noma indlela labatiphatsa ngayo.
7 EmaKhristu eliciniso ayakugwema kuba nembono longasiwo wekudvumisa bantfu ngalendlela. NguKhristu kuphela umuntfu lote sono lowake waphila, lokufanele abe sibonelo lesingasilingisa. (1 Phet. 2:21) Nkulunkulu ngeke ajabule nangabe sesibaniketa ludvumo lolungetulu kwalolo lolubafanele. Kufanele sihlale sicabanga ngaleliciniso lelibalulekile lelitsi: “Bonkhe bonile, futsi abakwati kuveta inkhatimulo yaNkulunkulu.” (Rom. 3:23) Ngako, kute umuntfu lokufanele entiwe sithico.
8, 9. (a) BoFakazi baJehova batibheka njani tiphatsimandla tabohulumende? (b) Kufanele sitisekele ngelizinga lelinganani letiphatsimandla?
8 Emibusweni leminyenti, kunebantfu labasetikhundleni letiphakeme. Tikhulu tahulumende tibhekeke kutsi tishaye umtsetfo tiphindze tente kutsi kube nekuhleleka kanye nekunakekela tidzingo tebantfu lababaphetse. Loku kuzuzisa bonkhe bantfu. Ngekuvumelana naloko, umphostoli Pawula weluleka emaKhristu kutsi abheke bantfu labanjalo ‘njengetiphatsimandla’ lokufanele kutsi onkhe emaKhristu atitfobe kuto. Waweluleka watsi: “Bonkhe banikeni loko lokubafanele. Lofuna umtselo, mnikeni umtselo; . . . nalofuna ludvumo, mnikeni ludvumo.”
9 Ngendlela lefanele, boFakazi baJehova bayatidvumisa letisebenti tahulumende, ikakhulukati ngobe kuletinye tindzawo kulisiko kwenta njalo. Siyabahlonipha nabenta imisebenti yabo. Nome kunjalo, inhlonipho yetfu kanye nekubasekela kwetfu kuhambisana netimiso letiseBhayibhelini. Asibahloniphi ngelizinga lekutsi sedzelele Nkulunkulu noma siphikisane nebuntfu betfu bebuKhristu bekungatsatsi luhlangotsi.
10. Tinceku taJehova tasendvulo tasibekela njani sibonelo endzabeni yekusebentelana nabohulumende netiphatsimandla?
10 Esikhatsini lesendlulile, tinceku taJehova tiye tasibekela sibonelo lesihle nakutiwa endzabeni yekusebentelana nabohulumende netiphatsimandla. Ngesikhatsi umbuso wemaRoma utjela bonkhe bantfu kutsi bayobhalisela lubalo, boJosefa naMariya balalela. Batsatsa luhambo loluya eBhetlehema ngisho nome sikhatsi saMariya sekutsi abeleke indvodzana yakhe yekucala besesisondzele. (Lukha 2:1-5) Kamuva, ngesikhatsi Pawula amangalelwa ngentfo langakayenti, wativikela ngenhlonipho futsi waniketa iNkhosi Agripha kanye naFestusi, lobekangumbusi wemaRoma esifundzeni saseJudiya, ludvumo lolubafanele.
11, 12. (a) Kungani baholi benkholo singabaniketi ludvumo lolufanako nalolo lesiluniketa tiphatsimandla? (b) Ngumuphi umphumela lomuhle lowaba khona ngalesikhatsi Fakazi wase-Austria akhombisa inhlonipho kulomunye sopolitiki?
11 Noma kunjalo, boFakazi bakaJehova bayakugwema kubahlonipha kakhulu baholi benkholo, ngisho nobe bona balindzele kutsi baphatfwe kanjalo. Inkholo yemanga ayimmeleli kahle Nkulunkulu futsi ayikhulumi loko lokufundziswa liBhayibheli. Ngako, baholi benkholo sibahlonipha njengabo bonkhe bantfu, asibaniki ludvumo lolukhetsekile. Ngalelinye lilanga, Jesu watsi lamadvodza abatentisi futsi abaholi labatimphumphutse. (Mat. 23:23, 24) Ngalokwehlukile, nangabe sitihlonipha tiphatsimandla futsi sitiniketa ludvumo lolutifanele, ngalesinye sikhatsi loko kungaba nemiphumela lemihle.
12 Leopold Engleitner bekanguFakazi lokhutsele wase-Austria. Waboshwa ngemaNazi futsi wahanjiswa ngesitimela wayiswa enkambu yekugcina tiboshwa leseBuchenwald. Dr. Heinrich Gleissner bekakulesitimela. Bekangusopolitiki wase-Austria. Nobe kunjalo, bekangakutsandzi loko lobekwentiwa ngemaNazi. Endleleni leya enkambu, ngenhlonipho uMzalwane Engleitner wachazela Gleissner ngetinkholelo takhe futsi Gleissner wamlalelisisa. Ngemuva kwemphi yelive yesibili, Gleissner wasebentisa lamandla lebekanawo kuze asite BoFakazi e-Austria. Mhlawumbe nawe ungakhumbula naletinye tibonelo letikhombisa imiphumela lemihle lebakhona nangabe BoFakazi benta loko lokushiwo liBhayibheli, bahloniphe tiphatsimandla futsi batinikete neludvumo lolufanele.
LABANYE LABAFANELWE LUDVUMO
13. Bobani ngalokukhetsekile lokufanele sibahloniphe siphindze sibadvumise, futsi leni?
13 Labo lesikanye nabo ekukholweni kufanele sibanikete ludvumo futsi sibahloniphe. Loku kufanele sikwente ikakhulukati emadvodzeni lamadzala elibandla. (Fundza 1 Thimothi 5:17.) Ngenca yekutsi siyabahlonipha labazalwane, asibuki kutsi basive sini, bafundze kanganani, banatiphi tikhundla nobe kutsi banjinge kanganani. LiBhayibheli libabita ngekutsi ‘batipho letibantfu,’ futsi banendzima lebalulekile endleleni Nkulunkulu lanakekela ngayo tidzingo tebantfu bakhe. (Ef. 4:8) Cabanga-nje ngemadvodza lamadzala elibandla, babonisi betigodzi, emalunga eliKomidi leLigatja kanye nemalunga eSigungu Lesibusako. Bazalwane nabodzadze bangelikhulu lekucala bebabahlonipha kakhulu labo bebamiswe njengebaholi, futsi natsi senta lokufanako. Asibenti tithico labazalwane labaholako ebandleni nome nasinabo bese senta shengatsi sime netingilosi. Noma kunjalo, siyabahlonipha futsi sibadvumise ngenca yekusebenta ngekutimisela emisebentini labayentako kanye nangekutfobeka kwabo.
14, 15. Shano umehluko lokhona emkhatsini webelusi labangemaKhristu kanye nebaholi baletinye tinkholo.
14 Lamadvodza lamadzala atiwa njengebelusi labatfobekile labacondziswa ngumoya. Ngenca yekutsi atfobekile, awafuni kuphatfwa njengebantfu labadvumile balelive. Loku kuwenta ehluke kubaholi betinkholo letinyenti lamuhla ngisho nakulabo bangelikhulu lekucala, labo Jesu latsi ngabo: “Batsandza tindzawo letincono emadzilini, netihlalo letingembili emasinagogeni, futsi batsandza kubingelelwa etimakethe.”
15 Labelusi labangemaKhristu eliciniso balalela emavi aJesu latsi: “Nine ningabitwa ngekutsi Rabi, ngobe munye kuphela longuMfundzisi wenu, kepha nine nibazalwane. Ngetulu kwaloko, ningabiti muntfu lapha emhlabeni ngekutsi nguyihlo ngobe munye uYihlo, nguLoyo losezulwini. Ningabitwa ngekutsi nibaholi ngobe uMholi wenu munye, nguKhristu. Kodvwa lomkhulu kunani nonkhe kufanele abe yinceku yenu. Nobe ngubani lotiphakamisako, utawutfotjiswa, futsi nobe ngubani lotitfobako, utawuphakanyiswa.” (Mat. 23:8-12) Loku kusenta sicondze kutsi kungani emadvodza lamadzala emabandleni lasemhlabeni wonkhe atsandvwa, ahlonishwa futsi advunyiswa ngulabanye boFakazi labakhonta Nkulunkulu nawo.
16. Kungani kufanele sichubeke senta konkhe lesingakwenta kute sikucondze futsi sikusebentise loko lokushiwo liBhayibheli mayelana nekudvumisa labanye?
16 Kuyavunywa kutsi kungasitsatsa sikhatsi kwati kahle kutsi bobani lokufanele sibadvumise futsi kanjani. Bekunjalo nangemaKhristu ekucala. (Imis. 10:22-26; 3 Joh. 9, 10) Nome kunjalo, kufanele sente konkhe lesingakwenta kute silalele loko lokushiwo liBhayibheli mayelana nekudvumisa labanye. Nangabe sikucondza kahle loko, sitawutfola tibusiso letinyenti.
TIBUSISO TEKUHLONIPHA LABO LABAFANELE
17. Ngutiphi tibusiso lesititfolako nangabe sihlonipha bantfu labasetikhundleni letiphakeme?
17 Nangabe sibahlonipha futsi sibadvumisa labo labasetikhundleni letiphakeme, bangase basivikele kutsi singaphatamiseki emsebentini wetfu wekushumayela. Ngalokuvamile, umphumela waloko uba kutsi bantfu babheke umsebenti wetfu njengalobalulekile. Eminyakeni leminyenti leyendlulile, Birgit, lolihlahlandlela eJalimane, waya emcimbini wekuphotfula kwendvodzakati yakhe. Bothishela batjela Birgit kutsi bebakujabulele kufundzisa bantfwana baboFakazi eminyakeni lebeyendlulile. Batsi bekutaba lihlazo kube bekute bantfwana baboFakazi esikolweni sabo. Birgit wabachazela watsi: “Bantfwabetfu bafundziswa kutsi baphile ngekuvumelana netimiso taNkulunkulu tekutiphatsa futsi letihlanganisa kuhlonipha bothishela kanye nekubadvumisa.” Lomunye thishela watsi: “Kube bonkhe bantfwana bebanjengebantfwana benu, umsebenti wekufundzisa bewutawuba mnandzi.” Emavikini lambalwa lalandzela, lomunye walabothishela waya emhlanganweni lobowuse-Leipzig.
18, 19. Kungani kubalulekile kuhlonipha emadvodza lamadzala ngendlela lefanele?
18 Nangabe sihlonipha emadvodza lamadzala elibandla ngendlela lefanele, sisuke sikhombisa kutsi sifuna kucondziswa timiso taNkulunkulu letihlakaniphile letiseVini lakhe. (Fundza Hebheru 13:7, 17.) Kufanele sibabonge ngekutikhandla kwabo futsi sitimisele kubalalela nabasinika ticondziso. Nasenta njalo, batawuchubeka bayijabulela lemisebenti labanikwe yona. Noko, loku akusho kutsi sekufanele setame kulingisa indvodza lendzala ‘leyatiwako’ ngendlela legcoka ngayo, letilungisa ngayo, lebeka ngayo tinkhulumo noma indlela lecoca ngayo nalabanye. Nangabe senta kanjalo, loku kungasho kutsi sesibenta tithico. Kufanele singakhohlwa kutsi nabo babantfu labanesono njengatsi. Umuntfu lokufanele simlandzele futsi simlingise, nguJesu.
19 Sisuke sibambisana nemadvodza lamadzala elibandla nangabe siwahlonipha futsi siwadvumisa ngendlela lefanele, kunekutsi siwaphatse njengebantfu labadvumile nalabatiwako. Nangabe senta njalo, kuba melula ngabo kutsi bangabanjwa lugibe lwekutigcabha nome batikhandze babakhulu kunalabanye nekutsi batibone balunge kakhulu.
20. Kusisita njani kuhlonipha labanye?
20 Nangabe sibahlonipha labo labafanele, ngeke siticabangele tsine. Kutasisita kutsi singatfukutseli nangabe basinika ticondziso lesicabanga kutsi atikasifanele. Kuphindze kusente sihambisane nenhlangano yaJehova, lekubalekelako kunika nobe ngumuphi umuntfu inhlonipho leyecile kungakhatsaliseki kutsi sikholwa naye nome cha. Ngetulu kwaloko, kuyindlela lehlakaniphile lesisita kutsi singakhubeki nangabe umuntfu lebesimhlonipha asidvumata.
21. Ngumuphi umphumela loba khona nangabe sihlonipha labo lokufanele sibahloniphe?
21 Lokubaluleke kakhulu kutsi nangabe sihlonipha labanye ngendlela lefanele, Nkulunkulu uyajabula. Sisuke senta ngendlela layifunako futsi loko kusenta sihlale setsembekile kuye. Nasenta njalo, kutaba melula ngaNkulunkulu kutsi aphendvule nome ngubani lamedzelelako. (Taga 27:11) Lelive ligcwele bantfu labanembono longesiwo ngenhlonipho. Siyajabula kwati kutsi singabahlonipha njani labo labafanele ngendlela yaJehova.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
15 Ngemuva kwaloko, kwesuka baFarisi netati temtsetfo eJerusalema teta kuJesu, tatsi:
2 “Kwentiwa yini kutsi bafundzi bakho bangalihloniphi lisiko labokhokho? Njengekutsi abatigezi tandla tabo ngembikwekutsi badle.”
3 Wabaphendvula watsi: “Nine nentiwa yini kutsi ningawulaleli umtsetfo waNkulunkulu ngenca yemasiko enu?
4 Ngobe Nkulunkulu watsi: ‘Hlonipha uyihlo nenyoko,’ waphindze watsi: ‘Umuntfu lokhuluma kabi ngeyise nobe ngenina kufanele afe.’
5 Kodvwa nine nitsi: ‘Nobe ngubani lotsi kuyise nobe kunina: “Konkhe lenginako lebengingakunakekela ngako sekusipho lesinikelwe kuNkulunkulu,”
6 akusadzingeki amhloniphe uyise.’ Nilente laba lite livi laNkulunkulu ngenca yemasiko enu.
7 Nine batentisi, Isaya waphrofetha kufanele ngani, nakatsi:
8 ‘Labantfu bangidvumisa ngemilomo yabo, kodvwa tinhlitiyo tabo tikhashane nami.
9 Kungikhonta kwabo kulite, ngobe bafundzisa timfundziso tebantfu.’”
10 Ngako wabita sicumbi sebantfu lesasisedvute watsi kuso: “Lalelani futsi nicondze loku:
11 Loko lokungena emlonyeni akumngcolisi umuntfu, kodvwa nguloko lokuphuma kuwo lokumngcolisako.”
12 Ngako bafundzi beta kuye batsi: “Uyati yini kutsi kubakhubile baFarisi loko lokushito?”
13 Wabaphendvula watsi: “Tonkhe tihlahla letingakahlanyelwa nguBabe losezulwini titawusishulwa.
14 Bayekeleni. Babaholi labatimphumphutse. Nangabe imphumphutse ihola imphumphutse, totimbili titawugcumukela emgodzini.”
15 Phetro watsi kuye: “Sichazele lomfanekiso.”
16 Ngako Jesu watsi: “Kantsi nani nisete kucondza?
17 Anati yini kutsi konkhe lokungena emlonyeni kuya esiswini bese ngemuva kwaloko kuyaphuma?
18 Kodvwa tintfo letiphuma emlonyeni tivela enhlitiyweni, futsi ngito letingcolisa umuntfu.
19 Ngobe enhlitiyweni kuphuma imicabango lemibi, kubulala, kuphinga, budlundlulu, kweba, kucala emanga, nekuhlambalata.
20 Letintfo ngito letingcolisa umuntfu, kodvwa kudla ngetandla letingakagezwa akumngcolisi umuntfu.”
21 Nakesuka lapho, Jesu waya esifundzeni saseThire naseSidoni.
22 Kweta umfati longumFenisiya, esuka kuleso sifundza, wamemeta watsi: “Ngihawukele Nkhosi, Ndvodzana yaDavide. Indvodzakati yami ihlushwa lidimoni.”
23 Kodvwa Jesu akazange amphendvule. Ngako bafundzi bakhe beta kuye batsi: “Mtjele ahambe, ngobe solo uyamemeta futsi uyasilandzela.”
24 Wabaphendvula watsi: “Angikatfunyelwa kulabanye bantfu, kodvwa ngitfunyelwe etimvini letilahlekile taka-Israyeli.”
25 Watsi nakefika lomfati waguca embikwakhe watsi: “Nkhosi, ngisite!”
26 Wamphendvula watsi: “Akukalungi kutsatsa sinkhwa sebantfwana usijikele tinjana.”
27 Yena watsi: “Kona kunjalo Nkhosi, kodvwa netinjana tidla timvutfu letiwa etafuleni lebanikati bato.”
28 Ngako Jesu wamphendvula watsi: “Maye kukhulu kukholwa kwakho; akwenteke kuwe njengobe ufisa.” Lendvodzakati yakhe yelapheka ngaso leso sikhatsi.
29 Nakesuka lapho, Jesu wefika ngaseLwandle LwaseGalile, futsi waya entsabeni wahlala khona.
30 Kwase kufika sicumbi lesikhulu sebantfu, saletsa tinchute, labakhubatekile, timphumphutse, timungulu, nalabanye labebagula, futsi bababeka embikwakhe, yena wabelapha.
31 Bantfu bamangala nababona timungulu tikhuluma, tinchute tihamba kahle, netimphumphutse tibona, base bakhatimulisa Nkulunkulu wema-Israyeli.
32 Jesu wase ubita bafundzi bakhe watsi kubo: “Ngiyabavela labantfu ngobe sekuphele emalanga lamatsatfu bahleti nami futsi bete kudla. Angifuni bahambe balambile, ngobe kungenteka baphelelwe ngemandla endleleni.”
33 Kodvwa bafundzi bakhe batsi: “Kulendzawo lesiganga singatitsatsaphi tinkhwa letingenela bantfu labanyenti kangaka?”
34 Ngako Jesu watsi kubo: “Tingakhi tinkhwa leninato?” Bona batsi: “Sinaletisikhombisa kanye netinhlanti letimbalwa.”
35 Ngemuva kwekutjela labantfu kutsi bahlale phansi,
36 watsatsa letinkhwa letisikhombisa kanye naletinhlanti, ngemuva kwekubonga, watihlephula, watinika bafundzi bakhe, bona batinika labantfu.
37 Bonkhe badla besutsa, bafundzi bakhe batsatsa bobhasikidi labakhulu labasikhombisa labebagcwele kudla lokusele.
38 Bantfu labadla bekungemadvodza latinkhulungwane letine, ngaphandle kwebafati nebantfwana.
39 Watsi nasabakhululile labantfu, wagibela esikebheni, waya esifundzeni saseMagadani.
Tfumela
Tfumela
I-NEW WORLD TRANSLATION OF THE HOLY SCRIPTURES
Matewu 15
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IGibhithe
Lokucuketfwe
Live[hlela | edit source]
- Libito :Gumhūriyyat Misr al-'Arabiyyah(Iriphablikhi yema-Arabhu yeGibhithe)
- Lihubi lesive :Bilady,bilady,bilady(live lami,live lami,live lami)
- Inhlokodolobha :Cairo
- umfula lomkhulu :inayili
- Bubanti belive : 980.869km²
hulumende[hlela | edit source]
- luhlobo :iriphablikhi
- mengameli :Mohamed hosni mubarak
- sishayamtsetfo :liphalamende lelimbacambili
- tifundza :tingemashumi lamabili nesiphohlongo
bantfu[hlela | edit source]
- linani : 80,335,036 (kulinganisa kwanga-2007)
- Tilwimi : si-Arabhu
- lukholo :80-90% busulumane,10-20% bukhristu
umlandvo[hlela | edit source]
iGibhithe inemlandvo lomudze wemakhulukhulu eminyaka ekushintjana kwemibuso leminyenti.IGibhithe lelugwadvule kepha-ke yona ayifani naletinye tingwadvule ngoba kuyo kugeleta umfula iNayili lokungumfula lomudze kuyedlula yonkhe emhlabeni[1].loku ngiko lokwaletsa emaGibhithe ekucala kulendzawo ngeminyaka yabo-8000 BC.Nga-BC 3150 faro Menes wahlanganisa imibuso lemibili,wasenyakatfo naseningizimu kwaba ngumbuso munye wemaGibhithe.emva kwekuhlangana kwalemibuso kwalandzela sikhatsi semphucuko lenkhulu.Emagibhithe afundza kubhala,kudvweba.kwakha nalokunye lokunyeti lokwenta lesive sichakate kwedlula letinye.
Faro Ramses lowabusa kusukela ku-1279 BC kuya ku-1212 BC wakha emathempeli lamanyenti,takhiwo letinhle kanye netindzawo tekuchakambisa lukholo lwemaGibhithe.lomunye faro lowadvuma kwaba ngu-Akhinathoni lobekagcugcutela kutsi emaGibhithe advumise Nkulunkulu munye.
Nga-332BC emaGibhithe ancotjwa ngu-Alexander the Great lowasungula lidolobha i-Alexandria elugwini lwalelive ,lelidolobha laba yindzawo lebalulekile kutekuhweba.